Ucaptama Ketua Wanita di Pemasyhuran Wanita IKRAM

Maka mereka berpaling ingkar, lalu Kami hantarkan kepada mereka banjir yang membinasakan dan Kami gantikan dua kumpulan kebun mereka (yang subur) itu dengan dua kumpulan kebun yang berisi dengan pohon-pohon yang pahit buahnya dan pohon-pohon yang jarang berbuah, serta sedikit pohon-pohon bidara. (16)

Demikianlah Kami membalas mereka disebabkan kekufuran mereka dan sebenarnya Kami tidak menimpakan balasan yang demikian melainkan kepada orang-orang yang amat kufur. (17)

Dan di antara tempat tinggal mereka (di negeri Yaman) dengan bandar-bandar (di daerah negeri Syam) yang Kami limpahkan berkat kepadanya (dengan kemakmuran), Kami adakan beberapa buah bandar yang jelas kelihatan (kepada orang-orang yang melalui jalan itu) dan Kami tentukan jarak perjalanan di antaranya (sekadar yang dapat dijadikan tempat-tempat persinggahan), (serta dikatakan kepada mereka): Berjalanlah kamu di bandar-bandar itu pada bila-bila masa yang kamu suka, malam dan siang, dalam keadaan yang aman. (18)

(Maka kemakmuran dan kemudahan itu menjadikan mereka sombong dan kufur) lalu berkata: Wahai Tuhan kami, jauhkanlah jarak perjalanan kami (di antara sebuah bandar dengan yang lain) dan mereka berlaku zalim kepada diri mereka sendiri; lalu Kami jadikan (kisah perbuatan derhaka) mereka: Buah mulut orang ramai, serta kami pecah belahkan mereka berkecai-kecai. Sesungguhnya kisah mereka yang tersebut mengandungi tanda-tanda (yang besar pengajarannya) bagi tiap-tiap seorang (mukmin) yang sentiasa bersikap sabar, lagi sentiasa bersyukur. (19)

Tuan-tuan dan puan-puan, hadirin, hadirat yang dihormati,

Saya memulakan ucapan ini dengan memetik beberapa potong ayat daripada surah Saba’, surah ke 34 daripada kitab suci al-Quran al-Karim. Ayat-ayat di atas menceritakan kepada kita satu ummah yang telah mencapai kecemerlangan yang cukup hebat dan tinggi dari sudut kemewahan harta benda, kecerdasan fizikal dan pencapaian mental.

Mereka dianugerahi harta yang melimpah ruah, negeri yang aman damai, tubuh badan yang sihat dan cergas, ilmu sains dan teknologi yang canggih sehingga dapat membangun industri pertanian yang begitu maju serta prasarana yang serba lengkap. Namun semua itu tidak dapat bertahan kerana satu sebab, iaitu ingkar kepada Yang Maha Esa lagi Maha Kuasa, tidak mengiktiraf serta tidak mensyukuri nikmat-Nya.

Memperkatakan tentang kecemerlangan ummah, maka kita mesti jelas akan maksudnya. Apabila telah jelas maksudnya barulah kita mengetahui peranan yang mesti dimainkan oleh setiap individu dalam membina dan memelihara kecemerlangan itu.

Kecemerlangan ummah Islam dinilai dari segi pencapaian sifat wasat (وَسَطً۬ا) yang dimiliki mereka, baik secara individual atau secara kolektif (jama’ei) kerana itulah sifat yang diberi dan dikehendaki oleh Allah s.w.t.

وَكَذَٲلِكَ جَعَلۡنَـٰكُمۡ أُمَّةً۬ وَسَطً۬ا لِّتَڪُونُواْ شُہَدَآءَ عَلَى ٱلنَّاسِ وَيَكُونَ ٱلرَّسُولُ عَلَيۡكُمۡ شَهِيدً۬ا‌ۗ

“Dan demikianlah (sebagaimana Kami telah memimpin kamu ke jalan yang lurus), Kami jadikan kamu (wahai ummah Muhammad) satu ummah yang pilihan lagi adil, supaya kamu layak menjadi orang yang memberi keterangan kepada ummah manusia (tentang yang benar dan yang salah) dan Rasulullah (Muhammad) pula akan menjadi orang yang menerangkan kebenaran perbuatan kamu….” Al-Baqarah:143

Wasat bermakna pertengahan atau pusat sesuatu. Ia juga bermaksud sederhana, tidak berlebih-lebihan (إفراط) dan tidak mengurangkan (تفريط).

Menurut at-Tobariy, al-wasat bermakna al-khiar iaitu yang terbaik. Beliau juga meriwayatkan daripada Abi Sa’eid r.a daripada Nabi s.a.w. bahawa makna wasat dalam ayat ini ialah al-‘adul yang bermaksud sangat adil.

Beliau berpendapat, maksud (أُمَّةً۬ وَسَطً۬ا) dalam ayat ini, ummah Nabi Muhammad s.a.w. adalah ummah yang berada di tengah-tengah antara dua pihak yang melampau dalam menyempitkan kehidupan beragama dengan meninggalkan kenikmatan dunia dan pihak yang terlampau meringan-ringankan suruhan agama sehingga meninggalkan perkara yang wajib dan melakukan perkara yang haram.

Almarhum Sayyid Qutub di dalam Tafsir Fi Zilalnya menghuraikan dengan panjang lebar maksud al-wasat. Antara lain, beliau mengungkapkan:

Ummah Islam adalah ummah yang memenuhi semua makna wasat. Iaitu wasat dengan makna terbaik dan terunggul, wasat dengan makna sederhana dan adil, dan wasat dengan makna pertengahan dari segi tempat duduk, tempat letak serta zaman kelahirannya.

Mereka adalah ummah yang wasat dari segi kepercayaan, pemikiran, perasaan, tindakan, peraturan dan undang-undang serta perhubungan.

Dari segi kepercayaan dan pegangan hidup, Islam tidak memberikan sepenuh penumpuan kepada ruh sehingga mengabaikan keperluan jasad serta tidak terlalu mengikuti tuntutan jasad sehingga melupakan ruh. Islam mengiktiraf manusia terdiri daripada jasad dan ruh. Hak-hak dan keperluan kedua-keduanya dipenuhi secara seimbang.

Dari segi pemikiran Islam tidak membiarkan ummahnya menjejaki setiap idea, adat dan budaya semua bangsa dan puak. Di samping tidak menutup pintu daripada perubahan dan penemuan-penemuan yang bermanfaat. Islam sentiasa berpegang kepada prinsip hikmah itu pencarian setiap mukmin, di mana saja dia bertemu dia berhak mengambilnya.

Dari segi peraturan dan undang-undang Islam tidak menjadikan undang-undang dan kuatkuasa pemerintah sebagai satu-satunya cara untuk meluruskan akhlak dan tingkah laku individu. Sebaliknya Islam menggabungkan antara undang-undang dengan kesedaran atau perasaan dalaman yang menjadikan seseorang mematuhi undang-undang dengan sukarela tanpa dipaksa atau semata-mata takut kepada hukuman pihak berkuasa.

Dari segi perhubungan dan kemasyarakatan Islam tidak mengabaikan keperluan individu demi kepentingan masyarakat, dan tidak juga melayani segala tuntutan individu sehingga menjejaskan kesejahteraan masyarakat. Kehendak individu dan kepentingan masyarakat dipenuhi secara seimbang, adil dan saksama.

Justeru, ummah cemerlang yang kita cita-citakan adalah (أُمَّةً۬ وَسَطً۬ا) yang berperadaban tinggi dan maju berteraskan akidah yang murni, ilmu yang luas, akhlak yang luhur, saling berkasih sayang dan hormat dan menghormati.

Tidak syak lagi, wanita merupakan sebahagian daripada anggota masyarakat yang paling penting. Separuh daripada masyarakat adalah wanita. Dan wanita jugalah yang melahirkan yang separuh lagi.

Wanita yang memiliki jati diri yang teguh digambarkan oleh Allah di dalam surah at-Tahrim ayat 5, ketika sebahagian daripada isteri-isteri Nabi berpakat untuk melakukan sesuatu yang tidak disukai oleh baginda, Allah menggesa mereka agar segera bertaubat. Jika tidak, Allah boleh saja memerintahkan Nabi supaya menceraikan mereka dan menggantikan untuk baginda, wanita yang lebih baik daripada mereka yang memiliki jati diri sempurna sebagaimana dikehendaki-Nya wujud pada seseorang wanita.

عَسَىٰ رَبُّهُ ۥۤ إِن طَلَّقَكُنَّ أَن يُبۡدِلَهُ ۥۤ أَزۡوَٲجًا خَيۡرً۬ا مِّنكُنَّ مُسۡلِمَـٰتٍ۬ مُّؤۡمِنَـٰتٍ۬ قَـٰنِتَـٰتٍ۬ تَـٰٓٮِٕبَـٰتٍ عَـٰبِدَٲتٍ۬ سَـٰٓٮِٕحَـٰتٍ۬ ثَيِّبَـٰتٍ۬ وَأَبۡكَارً۬ا (٥

“Boleh jadi, jika Nabi menceraikan kamu, Tuhannya akan menggantikan baginya isteri-isteri yang lebih baik daripada kamu, yang menurut perintah, yang ikhlas imannya, yang taat, yang bertaubat, yang tetap beribadat, yang berpuasa, (meliputi) yang janda dan yang anak dara.” (At-Tahrim:5)

Di dalam surah yang sama, Allah kemukakan dua orang wanita mukminah yang wajar dicontohi dan diikuti sepanjang zaman. Mereka adalah Asiah dan Maryam r.anhuma.

وَضَرَبَ ٱللَّهُ مَثَلاً۬ لِّلَّذِينَ ءَامَنُواْ ٱمۡرَأَتَ فِرۡعَوۡنَ إِذۡ قَالَتۡ رَبِّ ٱبۡنِ لِى عِندَكَ بَيۡتً۬ا فِى ٱلۡجَنَّةِ وَنَجِّنِى مِن فِرۡعَوۡنَ وَعَمَلِهِۦ وَنَجِّنِى مِنَ ٱلۡقَوۡمِ ٱلظَّـٰلِمِينَ (١١) وَمَرۡيَمَ ٱبۡنَتَ عِمۡرَٲنَ ٱلَّتِىٓ أَحۡصَنَتۡ فَرۡجَهَا فَنَفَخۡنَا فِيهِ مِن رُّوحِنَا وَصَدَّقَتۡ بِكَلِمَـٰتِ رَبِّہَا وَكُتُبِهِۦ وَكَانَتۡ مِنَ ٱلۡقَـٰنِتِينَ (١٢)

“Dan Allah mengemukakan satu misal perbandingan (yang menyatakan tidak ada mudaratnya) kepada orang-orang mukmin (berhubung rapat dengan orang-orang kafir kalau tidak terjejas keadaan imannya), iaitu: Perihal isteri Firaun, ketika dia berkata: Wahai Tuhanku! Binalah untukku sebuah rumah di sisiMu dalam Syurga dan selamatkanlah daku dari Firaun dan perbuatannya (yang kufur dan buas), serta selamatkanlah daku dari kaum yang zalim;

Dan juga (satu misal perbandingan lagi, iaitu): Mariam binti Imran (ibu Nabi Isa seorang perempuan) yang telah memelihara kehormatan dan kesuciannya (dari disentuh oleh lelaki; “Tetapi oleh sebab Kami telah takdirkan dia mendapat anak) maka Kami perintahkan Jibril meniup masuk ke dalam kandungan tubuhnya dari roh (ciptaan) Kami dan (sekalipun Mariam itu hidup di antara kaum kafir) dia mengakui kebenaran kalimah-kalimah Tuhannya serta kitab-kitabNya dan dia menjadi dari orang-orang yang tetap taat.” (At-Tahrim: 11-12)

Daripada ayat-ayat di atas, dapat disimpulkan bahawa jatidiri wanita beriman adalah:

Pertama: Mempunyai wawasan atau matlamat hidup yang jelas dan tinggi. Hal ini digambarkan dalam ungkapan Asiah: “Ya Tuhanku, binalah untukku sebuah rumah di sisi-Mu dalam syurga…” Wanita beriman tidak sekadar mengimpikan sebuah banglo mewah di puncak bukit di pinggiran kota atau desa yang bersifat sementara, tetapi sebuah rumah di sisi Tuhan Yang Maha Agung dalam syurga yang abadi.

Kedua: Wanita beriman memiliki ilmu dan berani mempertahankan kebenaran dan menentang kezaliman. Asiah, permaisuri kepada seorang maharaja yang perkasa dan kaya-raya, tidak membiarkan dirinya leka diulit kemewahan yang tiada batas sehingga tidak mengenal erti kebenaran dan keadilan. Sebaliknya beliau tidak teragak-agak menyatakan keimanan yang tulus suci kepada Allah s.w.t. dan memohon supaya dirinya tidak terpalit dengan kezaliman yang dilakukan oleh suaminya sendiri.

Ketiga: wanita beriman memiliki keyakinan yang tinggi terhadap Allah s.w.t. serta ayat-ayat-Nya. Allah s.w.t. adalah satu-satunya Pencipta dan Penguasa seluruh alam. Dia Maha Berkuasa, Maha Mengetahui, Maha Adil, Maha Bijaksana. Dia tidak menyuruh kecuali yang baik dan tidak melarang kecuali yang buruk serta tidak bermanfaat kepada hamba-Nya. Keyakinan kepada Allah mendorong kepatuhan yang tidak berbelah bagi kepada seluruh ajaran yang terkandung dalam kitab suci yang diturunkan-Nya.

Keempat: Memeliharanya kehormatan diri dan kesucian alat sulit atau kemaluannya. Seorang wanita yang tidak mampu mempertahankan kesucian maruahnya dan tidak peka terhadap harga dirinya adalah pengkhianat kepada satu amanah yang dituntut oleh Pencipta agar dipelihara. Pengkhianatan itu bukan saja akan menjahanamkan diri dan hidupnya, malah mengancam kesejahteraan ummah serta generasi akan datang.

Kelima: Ciri wanita beriman seterusnya ialah zuhud. Zuhud bermaksud tidak terpaut kepada dunia dan segala isinya. Nabi s.a.w. bersabda (maksudnya),

“Sekiranya aku memiliki emas sebesar bukit Uhud, aku bercita-cita supaya ia tidak berada dalam tanganku lebih daripada tiga malam. Aku tidak akan tinggalkan sesuatu pun selain daripada sedikit untuk melunaskan hutang.” (Riwayat Bukhari dan Muslim)

Seorang lelaki bertanya kepada Nabi s.a.w.: “Ya Rasulullah, tunjukkan saya satu amalan yang apabila saya melakukannya saya akan dikasihi Allah dan manusia.”

Baginda menjawab: “Zuhud di dunia, nescaya kamu dikasihi Allah. Zuhud (jangan tamak) apa yang ada pada orang lain, nescaya kamu dikasihi manusia!” (Riwayat Ibn Majah)

Keenam: Sentiasa mendekatkan diri kepada Allah dengan membanyakkan taubat dan istighfar serta istiqamah dalam mengerjakan solat, puasa, zikir, kembara (siahah) untuk menambah ilmu, menyebar kebaikan dan berbakti kepada insan dan alam.

Tanpa ciri-ciri di atas, wanita tidak akan selamat daripada terjebak ke dalam pelbagai kancah kehidupan yang berkemungkinan membawa kepada keruntuhan akhlak dan kemusnahan harga diri.

Dan apabila runtuhnya harga diri seorang wanita, institusi keluarga akan hancur dan ummah akan terkubur.

Ummah merupakan paduan serta gabungan individu-individu yang diikat kejap dengan ikatan aqidah yang kukuh dan kemas. Baik individu, baiklah ummah dan begitulah sebaliknya.

Wanita pula bukan sekadar satu juzuk daripada ummah, malah wanitalah yang melahirkan ummah keseluruhannya. Di tangan wanitalah terbentuknya jati diri ummah sebagaimana sebuah ungkapan yang masyhur dan diperakui zaman berzaman “ibu adalah madrasah atau sekolah pertama” bagi setiap insan yang lahir ke dunia ini. Selaras dengan itu, Islam tidak pernah mengabaikan hak dan keperluan wanita dalam segenap bidang terutama hak dalam mendapat pendidikan dan pelajaran yang bermanfaat. Kepentingan kedudukan wanita pada kacamata Islam terserlah dalam sabda Nabi s.a.w. yang berbunyi,

قال رسول الله صلى الله عليه وسلم من كان له ثلاث بنات أو ثلاث أخوات اتقى الله عز وجل وأقام عليهن كان معي في الجنة هكذا وأشار بأصابعه الأربع

Maksudnya: “Sesiapa yang dianugerahi tiga orang puteri atau tiga orang saudara perempuan, lalu dia bertaqwa kepada Allah ‘Azza wa Jalla, melindungi dan memenuhi hak-hak mereka, maka dia bersama denganku di dalam syurga seperti ini”, seraya baginda menunjukkan keadaan rapatnya itu dengan empat jari-jarinya. Musnad Ahmad.

Pendidikan dan pelajaran bukan sahaja bertujuan untuk melayakkan wanita memperoleh pekerjaan atau jawatan yang standing dengan lelaki, tetapi pendidikan yang mampu membentuk keperibadian dan jatidiri unggul sebagai pencorak kecemerlangan ummah.

Penilaian secara sepintas lalu dalam situasi Malaysia, menunjukkan bahawa kedudukan wanita di Negara ini sudah jauh ke hadapan dari segi penglibatan mereka di dalam kerjaya dan pembangunan masyarakat serta negara. Menurut pernyataan dalam dokumen Dasar Wanita Negara pada masa ini, wanita merupakan satu pertiga daripada jumlah tenaga buruh di mana penyertaan wanita meningkat dari 37.2% dalam tahun 1970 kepada 46.7% dalam tahun 1990. Kini dalam RMK10, Kerajaan mensasarkan untuk mencapai kadar penyertaan tenaga buruh wanita sebanyak 55% pada tahun 2015; ataupun peningkatan sebanyak 9% dalam masa 5 tahun.

Ia juga sekali gus menggambarkan polisi pendidikan Negara dalam memberi peluang yang samarata kepada kaum wanita untuk mendapat pendidikan, telah berjaya mendapat respons.

Namun demikian, pada masa yang sama gejala sosial seperti penderaan, keganasan, penipuan dan ketidakadilan terhadap wanita serta kanak-kanak terus berlaku dengan meluasnya. Tidak kurang juga mereka yang berpendidikan tinggi dan berjawatan tinggi yang turut terjebak di dalam gejala-gejala ini. Berita Harian pada 12 Mei 2009 melaporkan statistik menunjukkan kes jenayah seksual terhadap wanita dan kanak-kanak di negara ini didapati meningkat setiap tahun. Contohnya, pada 2005, kes paling banyak diterima iaitu rogol sebanyak 1,931 terus meningkat pada 2008 iaitu sebanyak 3,405 kes, manakala kes cabul sebanyak 973 pada tahun 2005 kepada 2,228 dan kes liwat dari 71 kes kepada 130 kes pada 2008.

Keadaan ini memberi gambaran bahawa kemajuan dan kajayaan yang dicapai oleh kaum wanita masa kini masih tidak dapat menjamin dan tidak berupaya untuk melindungi diri mereka khususnya dan ahli masyarakat amnya dari segala bentuk ketidakadilan dan kekejaman. Sekali gus ini menunjukkan bahawa perjuangan wanita yang hanya menekankan kesaksamaan gender di dalam semua bidang semata-mata bagi meningkatkan dan memartabatkan kedudukan wanita dan mencapai keadilan kepada kaum wanita tidak mencukupi untuk menjadi penyelesaiaan menyeluruh kepada isu yang dihadapi oleh wanita masa kini. Apa yang jelas, adalah kehidupan ummah pada masa kini dilihat makin jauh menyimpang dari landasan hidup Syariah yang telah disusun oleh Allah SWT.

Justeru, sempena sambutan 100 tahun Hari Wanita Sedunia 2011, Wanita Pertubuhan IKRAM Malaysia ingin turut serta memainkan peranan menggembleng tenaga wanita dalam memperjuangkan isu-isu wanita di peringkat kebangsaan dan antarabangsa serta membela hak-hak mereka seperti yang digariskan oleh syara’. Wanita IKRAM komited untuk membangunkan potensi dan kepimpinan wanita yang akan menyumbang kepada pembangunan masyarakat dan ummah seluruhnya. Kami juga percaya bahawa dalam memperjuangkan isu-isu wanita kami tidak akan bergerak sendirian malah perlu menjalin hubungan dan membina gabungan dengan pertubuhan wanita yang lain.

Dengan ini Gerak kerja Wanita IKRAM akan memberi fokus kepada 3 perkara utama:

1.    Berusaha menyebar luaskan pemahaman terhadap Syariat Islam sebagai Rahmatan lil ‘alamin dengan memberikan pendidikan kepada semua peringkat masyarakat khasnya golongan wanita agar menerima Syariah sebagai satu-satu penyelesaian kepada semua permasalahan yang melanda ummah.

2.    Membina jaringan dan bekerjasama dengan pertubuhan-pertubuhan, agensi-agensi, orang perseorangan di pelbagai peringkat, tempatan dan antarabangsa bagi meningkatkan persefahaman dan keharmonian masyarakat khasnya menangani isu-isu yang berkaitan dengan wanita.

3.    Memberi tumpuan kepada pendidikan kanak-kanak, generasi pewaris yang bakal menjadi pemimpin dan peneraju ummah menuju kecemerlangan.

Justeru, sempena sambutan 100 tahun Hari Wanita Sedunia 2011, Wanita IKRAM menyeru agar;

Ummah Islam di Negara ini kembali kepada syariah Islam sepenuhnya dalam menjalani kehidupan agar kesejahteraan sosial, ekonomi dan politik dapat dinikmati dalam erti kata sebenar.

Perjuangan pembelaan hak wanita pula hendaklah selaras dengan apa yang digariskan oleh syarak iaitu untuk memartabatkan kedudukan wanita yang benar-benar sejahtera merangkumi kehidupan dunia dan akhirat. Keadaan ini akan hanya dapat dikembalikan apabila syariah Islam itu dilaksanakan sepenuhnya dan manusia menjalani kehidupan mengikut apa yang telah disusun oleh Allah SWT.

Pembangunan potensi Wanita mesti berasaskan kepada satu sistem nilai yang menyeluruh meliputi pengukuhkan jatidiri yang juga merangkumi aspek aqidah dan pegangan hidup, akhlak, jasadiah dan insaniah.

Semua pihak perlu terus memberikan sokongan kepada kaum wanita untuk memajukan diri dalam bidang pendidikan agar wanita dapat sama-sama menyumbang dalam sektor pekerjaan. Namun pada masa yang sama tidak mengambil kesempatan dan mengeksploitasi wanita dari sudut ekonomi dan kewangan.

Akhir kata, wanita Ikram akan terus berusaha membina jati diri wanita mengikut acuan yang telah dibentuk oleh Yang Maha Pencipta dan menjadikan sasaran utamanya mengajak masyarakat kembali kepada fitrah dengan menerima Islam sebagai penyelesaian kepada segala permasalahan ummah.

USTAZAH MAZNAH DAUD Ketua Wanita IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


MyRamadan: MyCARE sasar kutip dana RM3.5 juta

“Antara bantuan yang diperlukan berupa pek makanan serta keperluan asas untuk menjalani ibadah puasa,” kata Pengerusinya, Prof Madya Dr Hafidzi Mohd Noor ketika pelancaran kempen MyRamadan dan Misi Kemanusiaan MyCARE ke Somalia di ibu negara di sini pada Ahad lalu.

Beliau berkata, sebahagian besar bantuan akan disalurkan kepada rakyat Palestin, Syria serta kem pelarian di Turki, Lubnan, Yaman, Somalia, etnik Rohingya di Bangladesh dan mangsa gempa bumi di Lombok, Indonesia.

“Kempen juga dilaksanakan di Malaysia dengan menyasarkan golongan seperti ibu tunggal, anak yatim dan orang kurang upaya.”

Dalam pada itu, misi bantuan kemanusiaan ke Somaliland pada tahun ini akan disertai penyayi terkenal tanah air, Faizal Tahir dan MyCARE akan menyalurkan sebanyak RM100,000 untuk misi tersebut.

“Apabila ada peluang untuk melakukan sesuatu kebaikan, kita perlu terus buat dan jangan mencari alasan. Tiada alasan untuk tidak melakukannya. Sebagai contoh, saya berharap untuk ke Yaman tetapi terdapat kesulitan. Namun, saya akan ke Somaliland,” ujar Faizal Tahir.

Sebelumnya, bantuan awal makanan telah diagihkan pada pertengahan April lalu dan diteruskan pada minggu kedua Ramadan melalui kerjasama NGO yang terlibat.

“Saya amat berbesar hati menjadi sebahagian daripada misi kemanusiaan ini dan untuk menyampaikan pesan keamanan, cinta dan harmoni kepada saudara-saudara Islam kita di pelbagai negara termasuk negara saya iaitu Yaman,” kata Duta Besar Yaman Ke Malaysia, Dr Adel Mohamed Ba Hamid dalam majlis tersebut.

Beliau juga turut berterima kasih kepada kerajaan Malaysia dan juga NGO-NGO Malaysia atas segala sokongan yang diberikan.

Sejak kempen ini diperkenalkan pada 2010, tumpuan utama MyCARE adalah memberi bantuan dan pada peringkat awal, usaha lebih kepada membantu rakyat Palestin dan diperluaskan pada 2014 kepada pelarian Syria, Iraq dan Rohingya.

Orang ramai boleh membuat sumbangan ke akaun Humanitarian Care Malaysia Berhad iaitu 551575004299 (Maybank Islamic), 12092010034904 (Bank Islam), 8602135592 (CIMB Islamic) atau secara dalam talian di https://mycareproject.org/myramadan.


Kempen Help Yemen sasar bantuan kemanusiaan RM4.6 juta

Dalam sidang media hari ini, Pengerusi Humanitarian Care Malaysia (MyCARE), Profesor Madya Dr Hafidzi Mohd Noor berkata, kempen itu bertujuan mengumpul RM4.6 juta untuk membantu 22,000 pelarian dalam negara (IDPs) yang terjejas teruk dan memerlukan bantuan kemanusiaan terutama makanan, tempat perlindungan dan penjagaan kesihatan.

“Sejak keganasan yang meletus pada akhir Mac 2015, Yaman kekal menjadi negara yang berdepan dengan krisis kemanusiaan terburuk di dunia,” jelas beliau.

Tambahnya, konflik lebih enam tahun itu menyebabkan kemerosotan ekonomi, keruntuhan institusi yang mengakibatkan 24 juta orang (80 peratus penduduk) memerlukan bantuan dan perlindungan kemanusiaan serta 13.5 juta orang menghadapi masalah sekuriti makanan.

Selain itu, laporan UNICEF 2020 melaporkan bahawa 4.4 juta warga Yaman kehilangan tempat tinggal yang mana 73 peratus daripadanya adalah wanita dan kanak-kanak, serta hampir 3.6 juta kanak-kanak di bawah lima tahun kekurangan zat makanan.

Sementara itu, lebih 2 juta kanak-kanak tidak bersekolah di seluruh negara yang menyumbang kepada peningkatan buruh kanak-kanak.

“Masanya telah tiba untuk kita memberi bantuan kemanusiaan kepada rakyat Yaman yang telah menjadi pelarian domestik.”

Menurut Dr Hafidzi, Kempen Help Yemen dinaungi kedutaan Yaman dengan kerjasama Malaysian Relief Agency (MRA), MyCARE, HALUAN, Global Peace Mission (GPM), ALTAWASUL, INSAN dan masyarakat Yaman di Malaysia.

Duta Yaman ke Malaysia, Dr Adel Mohamed Ali Ba Hamid yang turut hadir dalam sidang media kempen itu menzahirkan penghargaan kepada kerajaan Malaysia, NGO-NGO dan rakyat Malaysia yang sentiasa membantu rakyat Yaman.

Dalam sidang media itu juga, Pengarah Urusan Sabasun Hyperuncit, Che Salmi Che Ibrahim menyerahkan replika cek sumbangan berjumlah RM20,000 untuk kempen Help Yemen kepada Dr Adel. Turut hadir Ketua Jawatankuasa Penyelarasan Kempen, Profesor Dawood Abdulmalek al-Hidabi dan wakil-wakil NGO yang bekerjasama.

Mereka yang ingin menyumbang dalam tabung Help Yemen melalui MyCARE, sila layari pautan donate.mycare.org.my/c/yaman atau akaun Humanitarian Care Malaysia Berhad (CIMB 8602135592) dengan rujukan ‘Help Yemen’.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Puasa dan Tarbiah Ruhiyyah: Ustaz Tajul

Antara kehebatan Islam ialah ia dapat menyeimbangkan di antara material dan ruh dalam nisbah yang seimbang di mana seseorang itu mampu menikmati kepuasan dengan kedua-duanya serentak. Material adalah asas terbinanya jasad untuk menguatkannya bangun melakukan ibadat kepada Allah Subhanahu Wa Ta’ala (SWT).

Begitu juga ruh merupakan asas dari sudut maknawi dalam diri manusia itu agar dia berupaya mengecapi kemanisan Iman dengan Allah sebagai Tuhan, Islam sebagai Deen (agama) dan Saiyidina Muhammad Sallallahu Alaihi Wasallam (SAW) sebagai Nabi dan Rasul.

Al-Quran telah menegaskan hakikat ini melalui firman Allah Azzawajalla:

وَابْتَغِ فِيمَا آَتَاكَ اللَّهُ الدَّارَ الْآَخِرَةَ وَلَا تَنْسَ نَصِيبَكَ مِنَ الدُّنْيَا وَأَحْسِنْ كَمَا أَحْسَنَ اللَّهُ إِلَيْكَ وَلَا تَبْغِ الْفَسَادَ فِي الْأَرْضِ إِنَّ اللَّهَ لَا يُحِبُّ الْمُفْسِدِينَ

“Dan tuntutlah dengan harta kekayaan yang telah dikurniakan Allah kepadamu akan pahala dan kebahagiaan hari akhirat dan janganlah engkau melupakan bahagianmu (keperluan dan bekalanmu) dari dunia; dan berbuat baiklah (kepada hamba-hamba Allah) sebagaimana Allah berbuat baik kepadamu (dengan pemberian nikmatNya yang melimpah-limpah); dan janganlah engkau melakukan kerosakan di muka bumi; sesungguhnya Allah tidak suka kepada orang-orang yang berbuat kerosakan “. (Al-Qasas: 77)

Seorang muslim yang benar dan kuat Imannya akan menjadikan Allah SWT sebagai matlamat bagi segala amalannya, asasnya berdasarkan firman Allah Azzawajalla:

قُلْ إِنَّ صَلَاتِي وَنُسُكِي وَمَحْيَايَ وَمَمَاتِي لِلَّهِ رَبِّ الْعَالَمِينَ لَا شَرِيكَ لَهُ وَبِذَلِكَ أُمِرْتُ وَأَنَا أَوَّلُ الْمُسْلِمِينَ

Katakanlah: “Sesungguhnya sembahyangku dan ibadatku, hidupku dan matiku, hanyalah untuk Allah Tuhan yang memelihara dan mentadbirkan sekalian alam.
Tiada sekutu bagiNya, dan dengan yang demikian sahaja aku diperintahkan, dan aku (di antara seluruh umatku) adalah orang Islam yang awal pertama – (yang berserah diri kepada Allah dan mematuhi perintahNya)”. (Al-Ana’am: 163)

Sesungguhnya puasa Ramadhan adalah merupakan asas terpenting tarbiah ruhiyyah dan penyucian hati. Ia merupakan rawatan yang amat efektif bagi membuang segala jenis penyakit hati seperti keras hati, malas melakukan ketaatan dan menunaikan ibadat, sempit dada, penyakit lalai daripada mengingati Allah Ta’ala hingga terjerumus ke lembah pelbagai maksiat.

Puasa adalah perisai bagi jiwa manusia:

Puasa adalah madrasah tarbiah ruhiyyah, di mana ia membangunkan adab bagi jiwa manusia serta membetulkannya, membersihkan hati-hati manusia daripada mengabdikan diri kepada harta, menguat dan memperdalamkan keimanan kepada Allah Ta’ala, menyucikan ruh dan jasad daripada kezaliman material, seterusnya memelihara manusia daripada kekotoran syahwat kebinatangan jasad bilamana syariat Allah dicerobohi pada bulan mulia ini.

Puasa melindungi jiwa manusia daripada api neraka. Imam Ahmad meriwayatkan dengan sanad hasan daripada Jabir Radhiyallahu Anhu (RA) bahawa Nabi SAW bersabda:

Allah berfirman: “Puasa itu adalah perisai yang berfungsi melindungi hamba daripada api neraka dan puasa itu bagiKu dan Akulah yang membalasnya”.

Kesan puasa dari sudut ruhiyyah banyak, antaranya sebagai contoh:

Pertama: Puasa menambahkan ketaqwaan dan kebaikan, memeliharanya daripada penyelewengan dan maksiat. Asasnya adalah tarbiyah ruhiyyah. Allah SWT berfirman:

يَا أَيُّهَا الَّذِينَ آَمَنُوا كُتِبَ عَلَيْكُمُ الصِّيَامُ كَمَا كُتِبَ عَلَى الَّذِينَ مِنْ قَبْلِكُمْ لَعَلَّكُمْ تَتَّقُونَ

“Wahai orang-orang yang beriman! Kamu diwajibkan berpuasa sebagaimana diwajibkan atas orang-orang yang dahulu daripada kamu, supaya kamu bertaqwa”.

Ayat ini menerangkan bahawa matlamat daripada puasa itu ialah taqwa.

Kedua: Puasa membawa kebahagiaan, kegembiraan dan ketenangan serta memelihara jiwa manusia daripada ketakutan dan kerisauan. Seorang Muslim akan gembira dengan kedatangan bulan Ramadhan justeru membuat persediaan sebaik-baiknya kerana mengingati sabda Rasululllah SAW:

“Saat menjelangnya Ramadhan, dibukakan pintu-pintu syurga, ditutupkan pintu-pintu neraka dan dirantai segala syaitan”. (Riwayat Bukhari dan Muslim)

Ketiga: Puasa melatih jiwa seseorang membiasakan diri dengan doa dan ibadat, lalu akan memeliharanya daripada sifat takabbur. Doa orang yang sedang berpuasa mustajab. Di tengah-tengah ayat-ayat puasa terdapat ayat tentang doa:

وَإِذَا سَأَلَكَ عِبَادِي عَنِّي فَإِنِّي قَرِيبٌ أُجِيبُ دَعْوَةَ الدَّاعِ إِذَا دَعَانِ فَلْيَسْتَجِيبُوا لِي وَلْيُؤْمِنُوا بِي لَعَلَّهُمْ يَرْشُدُونَ

“Dan apabila hamba-hambaKu bertanya kepadamu mengenai Aku maka (beritahu kepada mereka): sesungguhnya Aku (Allah) sentiasa hampir (kepada mereka); Aku perkenankan permohonan orang yang berdoa apabila ia berdoa kepadaKu. Maka hendaklah mereka menyahut seruanku (dengan mematuhi perintahKu), dan hendaklah mereka beriman kepadaKu supaya mereka menjadi baik serta betul”.

Dalam bulan Ramadhan terdapat satu malam Qadar yang kelebihannya lebih baik dari 1,000 bulan di mana orang yang berpuasa sentiasa digalakkan memperbanyakkan doa yang baik seperti hadis riwayat Aisyah RA berbunyi:

“اللهم إنك عفو كريم تحب العفو فاعف عني”

Keempat: Puasa menyuburkan jiwa seseorang muraqobah dalaman, di mana dia merasai bahawa Allah Azzawajalla sentiasa meniliknya dalam setiap urusan hidupnya. Badannya berpuasa, anggotanya berpuasa dan hatinya berpuasa. Dengan demikian puasa memeliharanya daripada setiap sesuatu yang akan merosakkan pahalanya. Allah SWT berfirman:

وَهُوَ مَعَكُمْ أَيْنَ مَا كُنْتُمْ وَاللَّهُ بِمَا تَعْمَلُونَ بَصِير

“Dan Ia tetap bersama-sama kamu di mana sahaja kamu berada, dan Allah Maha Melihat akan apa yang kamu kerjakan”.

اعبد الله كأنك تراه فإن لم تكن تراه فإنه يراك

“Dan beribadatlah kamu kepada Allah seolah-olah kamu melihat Allah, kalau demikian maka percayalah bahawa sesungguhnya Allah sentiasa melihat kamu”.

Kelima: Puasa akan menambahkan seseorang keikhlasan dalam beramal seraya menjauhkannya dari sifat nifaq, riya’ dan sombong. Puasa hanya bagi Allah Azzawajalla semata-mata dan hanya Allah yang membalas pahala orang yang berpuas sebagaimana sabda Rasulullah SAW yang diriwayatkan daripada Rabbil Izzah, firmanNya:

كل عمل ابن آدم له إلا الصوم فهو لي وأنا أجزي به

“Setiap amalan anak adam adalah baginya kecuali puasa, puasa itu kepuyaanKu dan Akulah yang akan membalasnya”.

Keenam: Puasa melatih jiwa seseorang untuk berjihad dan memeliharanya daripada bersifat pengecut dan takut. Bermujahadah dengan jiwa yang sentiasa inginkan makan, minum, syahwat, sabar, kesusahan dan sebagainya akan memberi kekuatan kepadanya berjihad melawan musuh-musuh Islam.

Puasa merupakan banteng bagi jiwa manusia dari terjerumus ke lembah maksiat yang terang maupun yang tersembunyi, dek kerana orang yang berpuasa sentiasa hidup dalam suasana keimanan di antara bacaan Quran, qiam, doa dan ibadat bersama-sama hamba-hamba Allah yang soleh.

Puasa juga merupakan ubat yang berupaya merawat hati yang keras kerana ia boleh melunakkan hati kepada Allah SWT yang telah menciptanya dan mengurniakan rezeki kepadanya. Dialah (Allah) juga yang akan memati, memasukkanya ke kubur, membangkitkannya kembali dan seterusnya menghisabnya pada hari yang tiada manafaat lagi harta dan anak pinak kecuali mereka yang datang kepada Allah dengan hati yang sejahtera. Maka puasa adalah rawatan yang amat efektif menyelesaikan masalah futur (rasa lemah) yang menghinggapi jiwa manusia lalu bermalas-malaslah dia daripada melakukan ketaatan, ibadat di mana seorang yang berpuasa akan selalu bersama para hamba Allah di majlis-majlis zikir dan doa.

Pesanan buat pemilik hati yang berpuasa

Rebutlah peluang di bulan Ramadhan ini untuk mentarbiah hati agar ikhlas kepada Allah dan membersihkannya daripada sifat nifaq dan riya’.

Rebutlah peluang untuk mentarbiah hatimu sentiasa tunduk dan taat kepada Allah Tuhan Semesta Alam, justeru akan hilanglah nanti perasaan takabbur dan suka bermegah-megah.

Rebutlah peluang untuk menumpukan perhatianmu kepada Allah SWT dengan doa dan ibadat, penuh mengharap keampunanNya dan menyucikannya dari kealpaan dengan sentiasa mengingati Allah SWT.

Rebutlah peluang di bulan mulia ini untuk tundukkan hatimu kepada muraqobatullah Azzawajalla, nescaya nanti akan bertambahlah ketakutanmu terhadapNya.

Rebutlah peluang di bulan mulia ini untuk melatih dirimu berjihad melawan hawa nafsu supaya kamu termasuk menjadi orang yang mempunyai keazaman dan kemahuan yang kuat.

Ustaz Tajul Arifin bin Che Zakaria

2 Ramadhan 1433 / 22 Julai 2012

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


IKRAM seru rakyat dan dunia kecam serangan ke atas Palestin

Pertubuhan Ikram Malaysia (IKRAM) mengecam dengan sekeras-kerasnya serangan bertubi-tubi kerajaan haram Israel terhadap bumi Gaza, Palestin sejak 8 Julai 2014. Serangan dan kezaliman itu membuktikan kebenaran al-Quran yang menceritakan perangai dan sikap mereka sejak dahulu hingga hari kiamat.

IKRAM menyeru semua negara di dunia ini menggunakan kedudukan dan pengaruh masing-masing bagi memberi tekanan ke atas pihak rejim Israel sehingga mereka memberhentikan segera kezaliman ini. Desakan perlu juga dibuat kepada Pertubuhan Bangsa-bangsa Bersatu (PBB), OIC serta kuasa-kuasa besar untuk bertindak segera bagi menghentikan pembunuhan rakyat Palestin. Seluruh penduduk dunia juga diseru bagi memainkan peranan untuk menamatkan keganasan ini. IKRAM menyambut baik ucapan YAB Perdana Menteri Datuk Seri Najib Tun Haji Abdul Razak dalam majlis berbuka puasa bersama rakyat Selangor di Masjid Tengku Ampuan Jemaah, Shah Alam pada 10 Julai 2014 yang turut dihadiri oleh Menteri Besar Selangor Tan Sri Abdul Khalid Ibrahim, yang melambangkan kematangan Malaysia dalam mengendalikan isu tersebut. Ikrar Perdana Menteri dan Kerajaan Malaysia untuk terus memberikan sokongan dan bantuan kepada rakyat Palestin sehingga ia menjadi sebuah negara berdaulat sangat memberangsangkan. IKRAM juga menyambut baik seruan Naib Presiden PAS, Datuk Tuan Ibrahim Tuan Man agar ahli-ahlinya membaca doa Qunut Nazilah pada malam-malam tarawih mereka. Malah, IKRAM mengharap satu arahan daripada JAKIM dan Jabatan-Jabatan Agama Islam setiap negeri, mengeluarkan pekeliling kepada seluruh masjid dan surau untuk turut memulakan Qunut Nazilah dan tidak hanya menanti sehingga malam 15 Ramadan untuk melakukannya. IKRAM juga mengucapkan tahniah kepada seluruh rakyat Malaysia, daripada pelbagai agama dan bangsa, yang mula berduyun-duyun mencurahkan sumbangan kepada rakyat Gaza, khususnya melalui Tabung Kecemasan Gaza AQSA SYARIF BERHAD di akaun Maybank Islamic  5515 7500 4299 dan Bank Islam 12092 01003 4904.  Ustaz Hasanuddin Mohd YunusTimbalan Presiden IKRAM Pengerusi Jawatankuasa Perhubungan Antarabangsa


Memupuk Perpaduan Kaum Bermula Dari Rumah

Jika boleh dibuat analogi Malaysia sebagai sebuah bahtera yang besar dipenuhi oleh keluarga Malaysia, pastinya sesiapa akan terbayang kepelbagaian etnik yang ada, kaya dengan aneka jenis masakan dan rasa, bersilang budaya dan bahasa.

Begitulah gambaran negara Malaysia di mata dunia yang sering menjadi tarikan pelancong kerana penawaran warna-warni seni dan budaya yang dimiliki.

Keindahan Malaysia lebih terjelma apabila rakyat berbilang etnik hidup dalam semangat kesepaduan, saling menerima perbezaan dan saling memperkuatkan kelebihan antara satu sama lain.

Inilah keindahan perpaduan yang diidamkan dan akan dapat terus dinikmati sekiranya rakyat Malaysia pada setiap generasi memelihara keutuhannya tanpa membiarkannya retak sedikit pun.

Sekiranya ada anasir buruk sekecil lubang mana pun, akhirnya jika dibiarkan melarat, ia berupaya untuk membesar sebagai retakan yang merosakkan sehingga sukar dibaiki.

Dalam menerapkan nilai perpaduan agar sentiasa lestari, keluarga merupakan nukleus terpenting dalam mencerap generasi yang akan terus mewarisi semangat kesatuan ini secara turun-temurun.

Ketua Kluster Masyarakat Progresif Pertubuhan IKRAM Malaysia, Hj Ainullotfi Abdul Latif dalam program Bicara Bina Negara ‘Keluarga Utuh Teguhkan Negara’ baru-baru ini mengatakan:

“Peranan keluarga patut ditekankan, dipertegaskan dan diperkukuhkan.”

Ini kerana keluarga merupakan institusi terkecil dalam sebuah negara untuk membawa mesej terawal tentang keharmonian, kedamaian dan toleransi kepada minda anak-anak agar nilai-nilai baik ini subur membentuk keperibadian mereka sehingga dewasa kelak.

Ibarat kata pepatah, melentur buluh biarlah dari rebungnya. Maka sejak kecil, anak-anak harus dibentuk dengan persepsi yang baik dan betul sehingga memiliki kekebalan terhadap apa jua anasir buruk yang mendatang.

Menurut Pengerusi Yayasan Perpaduan Malaysia, Prof Dr. Suresh Kumar Govind dalam program itu menyebut, “Apabila anak dari kecil diasuh dengan persepsi yang betul, sebarang isu mendatang akan dilihat sebagai cabaran dan bukan masalah.”

Dalam konteks mencorakkan citra negara bangsa Malaysia yang berbilang etnik, semestinya pendedahan dan pergaulan berlainan bangsa  berupaya menghidupkan lagi konsep perpaduan yang dipelajari.

Masyarakat tidak harus hidup selesa dalam kepompong hidup masing-masing. Rasa berpuak-puak mudah terjadi kerana kurang interaksi dan percampuran dengan berlainan bangsa.

Melalui pergaulan yang luas, masyarakat akan menjadi lebih terbuka, belajar bertoleransi, lebih memahami dan mudah menerima antara satu sama lain.  Sepertimana yang disebut oleh Prof Dr Suresh, “ Tak tau, tak faham. Tak faham, tak kenal. Tak kenal, tak sayang.”

Bagaimana mungkin kita mengharapkan untuk ada kesatuan jika masyarakat tidak saling memahami. Bagi mendapat persefahaman, sudah tentu perlu ada komunikasi dan interaksi yang sihat agar slogan perpaduan yang dilaung-laungkan tidak menjadi retorik semata-mata.

Program komuniti bersifat integrasi dan silang budaya seperti  penganjuran rumah terbuka, gotong-royong, ziarah-menziarahi dan sambutan Hari Kebangsaan harus disambut baik bagi memupuk semangat kesatuan dan rasa kekitaan sesama masyarakat.

Konsep ‘Dapur Inspirasi Malaysia WiLAT’ (Malaysia Inspire Kitchen WiLAT) yang dilancarkan oleh Wanita Dalam Logistik dan Pengangkutan (WiLAT) adalah contoh usaha baik yang mengajak masyarakat daripada pelbagai etnik untuk menyumbang tenaga dari penyediaan makanan hingga ke hidangan di meja makan dalam suasana yang santai.

Perbincangan santai di dapur boleh dibawa menjadi perbincangan serius yang harmoni di meja diskusi.

Ketika negara menghadapi ancaman wabak Covid-19 sehingga menggugat ekonomi, terpapar pelbagai kisah rakyat tanpa mengenal bangsa saling mengambil tahu dan bahu-membahu bagi menyelesaikan musibah yang terjadi.

Kempen mengangkat bendera putih mendapat sambutan dalam kalangan komuniti setempat hingga wujud slogan ‘Kita jaga kita’.

Penduduk kejiranan menjadi lebih cakna terhadap kesukaran yang dihadapi oleh keluarga jiran masing-masing agar tiada sesiapa yang tertinggal untuk disantuni dan ini memperkasakan komuniti itu.

Begitulah kekuatan perpaduan yang diperolehi apabila masyarakat hidup dalam suasana saling bergantung dan memerlukan antara satu sama lain. Kekurangan yang ada akan ditampung bersama dan hidup lengkap-melengkapi.

Perbezaan yang ada tidak boleh dihilangkan, malah perlu diterima dan diuruskan dengan baik, sebagaimana yang ditegaskan oleh Pengasas dan Penasihat Pertubuhan Bapa Hebat Malaysia (Better Dads Malaysia), Jason Leong.

Mudahnya, kunci utama kepada keteguhan sebuah negara terletak pada kekuatan institusi kekeluargaan. Di situ akan lahirnya generasi yang bakal mewarisi tampuk kepimpinan dan seterusnya menjadi penentu masa depan negara.

Sekiranya generasi ini terdidik dengan nilai peradaban yang tinggi dalam suasana masyarakat majmuk yang aman damai, maka kita boleh terus selesa mengimpikan masa depan yang cerah.

Jika sebaliknya, masyarakat dan negara perlu lebih bekerja keras lagi untuk memandu generasi kini ke landasan yang betul agar ia selamat dan sampai ke destinasi yang diharapkan, iaitu perpaduan dan keharmonian.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


IKRAM gesa tingkatkan integriti dan kewibawaan pemimpin GLC dan sektor awam

Tan Sri Abdul Hamid Bador pada sidang media terakhirnya sebagai Ketua Polis Negara (KPN) menegaskan bahawa Polis Diraja Malaysia (PDRM) mesti kekal sebagai sebuah pasukan penjaga keamanan dan keutuhan negara sekali gus mendakwa rasuah politik sedang berleluasa. Beliau juga menolak dan tidak bersetuju dengan campur tangan politik dalam menentukan kepimpinan PDRM.

Suruhanjaya Sekuriti pula telah mengeluarkan panduan agar ahli-ahli politik tidak dilantik sebagai Pengerusi atau Ahli Lembaga Pengarah bagi Syarikat Tersenarai Awam (Public Listed Companies). Selain itu, isu pelantikan Pengerusi atau Ahli Lembaga Pengarah daripada kalangan ahli politik juga berlaku di Universiti Awam.

Dengan ini, IKRAM menyokong tindakan berani dan ketegasan mana-mana pemimpin kerajaan untuk menentang sebarang pengaruh politik yang membawa kepada salah guna kuasa dalam perkhidmatan awam.

• IKRAM menggesa kerajaan agar lebih serius dalam menangani isu integriti dan rasuah di semua peringkat kepimpinan sektor awam dan institusi kerajaan.

• IKRAM menggesa agar pelantikan pemimpin kanan sektor awam adalah berdasarkan merit, kewibawaan serta memenuhi kriteria jawatan yang telah ditetapkan. IKRAM berharap kerajaan mengamalkan ketelusan dan keadilan serta mengikut prosedur yang telah ditetapkan dalam melantik mana-mana pegawai kerajaan.

• Ahli politik tidak dilantik sebagai Ahli Lembaga Pengarah Syarikat-Syarikat berkaitan Kerajaan (GLC)

• IKRAM menggesa agar maruah dan integriti PDRM dikembalikan dan satu suruhanjaya untuk meningkatkan akauntabiliti dan integriti anggota polis ditubuhkan dengan segera.

• IKRAM menggesa SPRM agar menyiasat isu rasuah politik seperti yang disebut oleh Tan Sri Abdul Hamid Bador.

Sebagai sebuah NGO dakwah, IKRAM akan terus memberi teguran dan saranan yang konstruktif kepada pihak kerajaan serta badan yang berwajib bagi menjamin kesejahteraan rakyat serta negara tercinta.

IKRAM juga mengajak rakyat untuk berperanan menegur pemimpin agar memiliki sifat integriti dan menjadikan integriti satu budaya dalam kepimpinan dan masyarakat. Dalam hal ini, IKRAM komited untuk terus mendidik rakyat agar mampu dan bijak memilih kepimpinan yang berintegriti dan berwibawa demi agama, bangsa dan negara.

Dr Hj Mohd Parid Sheikh Ahmad
Presiden
Pertubuhan IKRAM Malaysia


Kempen PRN: Jangan Gadai Akhlak Demi Raih Sokongan

Pada 5 Oktober 1989, diktator tentera Chile, Jeneral Augusto Pinochet mengadakan referendum untuk melanjutkan pemerintahannya selama lima tahun lagi. Beliau mahu mendiamkan kritikan luar dan menggagalkan cita-cita untuk perubahan di negara sendiri.

Cita-cita itu bukan gambaran palsu, tetapi sebaliknya pukulan hebat yang mengubah permainan itu menjadi detik kebenaran di mana negara Chile memulakan peralihan kuasa kepada pemerintahan sivil demokratik.

Selepas lebih 15 tahun di bawah pemerintahan kuku besi yang datang dengan rampasan kuasa tentera dan membunuh mereka yang dipilih, akhirnya Pinochet terpaksa akur dengan keputusan rakyat yang tidak melanjutkan jawatannya.

Sepanjang pemerintahannya, beliau melakukan pembunuhan beramai-ramai dan menangkap beribu-ribu penentang demi memelihara kedudukannya.

Dengan menafikan hak mereka yang bekerja dengan tekun, penuh semangat dan kreativiti, ia menjadi sesuatu mimpi buruk yang tidak terbayangkan oleh sesiapa pun.

Itulah pemerintahan yang rakyat tidak mahu atau ingini, yang semata-mata mengenyangkan tembolok sendiri, tanpa memikirkan amanah dan tanggungjawab sebenar terhadap rakyat.

Sebelumnya pada 11 September 1973, Jeneral Pinochet yang didalangi Agensi Perisikan Pusat (CIA) Amerika Syarikat telah merampas kuasa daripada Salvador Allende, presiden Chile yang dipilih oleh rakyat melalui proses pilihan raya yang demokratik.

Kembali kepada dunia realiti dan situasi politik semasa tanah air, kempen Pilihan Raya Negeri (PRN) bagi enam negeri akan datang dijangka berlangsung amat sengit dan kritikal jika ia tidak dibendung sedari awal.

Apa tidaknya, jika dulu gelanggang kempen lebih bergantung kepada sesi ceramah umum, namun kini sangat berbeza sekali, bahan-bahan kempen dilambakkan di media sosial.

Di pentas maya ini, kesahihan maklumat serta ketepatan data tidak lagi dapat dikawal oleh pihak berkuasa mahupun sesiapa. Seringnya rakyat berkongsi dan menyebarkan apa sahaja maklumat tanpa terlebih dahulu memastikan kebenarannya.

Di sinilah berlaku pertembungan maklumat yang benar serta bermanfaat dengan maklumat palsu, fitnah serta adu domba yang boleh menjahanamkan keharmonian masyarakat.

Seharusnya kempen politik menjadi satu medan menyebarkan kebenaran, kekuatan dan kemahiran, bukannya menyerang peribadi lawan. Krisis toksik ketika berkempen seharusnya dijauhi agar tidak tercetusnya suatu keadaan yang tidak diingini.

Calon mahupun jentera parti tidak sepatutnya mencontohi ahli falsafah Itali, Niccolo Machiavelli dalam meraih tampuk kuasa.

Antara falsafahnya, untuk sesebuah kerajaan mengekalkan kuasa, menteri harus mengabaikan pertimbangan moral sepenuhnya dan menaruh segala keyakinan terhadap kekuatan dan haruslah bijak menipu.

Tindakan rakus ini semata-mata untuk mendapatkan sokongan rakyat dalam memegang kekuasaan dengan apa juga kaedah, sama ada beretika atau tidak, halal atau haram, tidak lagi menjadi isu. Yang penting, matlamat menghalalkan cara, jika mengikut fahaman itu.

Seharusnya setiap calon atau parti yang berkempen mengetengahkan visi dan misi yang ingin dicapai jika partinya menang dalam pilihan raya tersebut, termasuk mengetengahkan pencapaian kerajaan dukungannya pada penggal sebelumnya.

Walaupun tiap kali pilihan raya berlangsung, kata manifesto lebih ‘digemari’ rakyat untuk dibelek, mencari tahu apakah ‘janji manis’ yang ditawarkan parti yang bertanding.

PRU15 telah menyaksikan jumlah pengundi baharu agak tinggi iaitu melebihi 5.3 juta orang dan sebahagian besar daripadanya adalah anak muda dalam kalangan Undi 18.

Golongan ini adalah pengguna media sosial terbesar dan banyak bergantung kepada Internet untuk mendapatkan berita serta maklumat.

Dengan pengetahuan politik dan isu semasa yang cetek, mereka terdedah kepada kecelaruan maklumat serta pemahaman tidak tepat terhadap pelbagai isu semasa negara.

Pakar strategi politik Amerika bagi Parti Republikan, Arthur Finkelstein terkenal dengan strategi kempen negatif yang mana seseorang ahli politik tidak mempromosikan ideanya sendiri, tetapi sentiasa menyerang atau memburukkan lawannya.

Kesannya, para pengundi yang terpengaruh dengan serangan itu tidak keluar mengundi kerana takut atau kecewa, menyebabkan lawannya hilang undi kritikal dan ahli politik tersebut boleh memenangi sesuatu pilihan raya.

Kita tidak mahu kempen negatif Finkelstein ala Machiavelli ini terus melanda negara menjelang PRN.

Selayaknya ahli politik kita berusaha mempelajari pengajaran yang sesuai dalam kempen pilihan raya yang berakhir di Amerika Syarikat beberapa tahun lalu iaitu ‘kempen peribadi negatif sudah mati.’

Percubaan untuk mengalihkan perbincangan berprinsip kepada isu eksistensial dengan memburukkan Obama ternyata tidak berjaya.

Satu-satunya kempen negatif yang berkesan sebelum ini untuk jawatan presiden di Amerika Syarikat memaksa para peserta untuk membentangkan kempen secara rasional, positif dan berkesan.

McCain dan Obama dikehendaki membentangkan kepada pengundi pelan tindakan yang teratur dan jawapan yang jelas. Mereka bekerja keras mendapatkan keyakinan rakyat terhadap keupayaan mereka untuk menyelamatkan Amerika daripada status quo.

Oleh yang demikian, setiap parti perlu mengamalkan kempen yang lebih kepada penerangan apa yang boleh ditawarkan untuk rakyat berbanding kempen menghasut atau memfitnah.

Jika yang negatif itu terus diamalkan, ia tentunya akan membuakkan sentimen membenci mahupun memfitnah sehingga merosakkan negara.

Maka, rakyat perlu fikir dengan rasional dan jangan terima bulat-bulat setiap yang disampaikan ahli politik atau jentera pilihan raya itu.

Sesiapa pun boleh mencari kesalahan orang lain, tetapi rakyat perlu bijak menilai agar tidak terjebak dengan fitnah yang digemburkan, tetapi setiap sesuatu itu perlu diselidiki bagi mendapatkan kesahihannya.

Sebagaimana kata Timbalan Pengarah, Pusat Kepimpinan dan Kompetensi, Universiti Tun Hussein Onn Malaysia (UTHM), Shafry Salim, akhlak ahli politik semasa berkempen adalah cerminan kepada tingkah laku mereka apabila memegang kuasa kelak.

Beliau berkata, pengundi harus menggunakan prestasi kempen calon sebagai salah satu pertimbangan untuk mengundi nanti.

“Apa yang penting, pengundi perlu ada rasa tanggungjawab membuat pilihan, bukan bersandar sentimen dan emosi semata-mata.”

Dalam pada itu, beliau menegaskan agar ahli politik terutamanya calon dan penyokong perlu lebih bertanggungjawab serta matang ketika berkempen dengan mengutamakan aspek kedamaian, keharmonian dan kasih sayang.

“Akhlak, adab serta kesantunan sosial tidak boleh digadaikan semata-mata ingin meraih populariti dan sokongan pengundi.”

Menurutnya, kempen cara lama seperti memburukkan calon lawan, menyelongkar segala kesilapan silam pemimpin atau kerajaan perlu dijauhi dalam usaha negara mewujudkan politik matang dan sejahtera.

Justeru, setiap parti perlu memberikan tumpuan serta fokus ke arah politik matang dan menolak sebarang budaya kempen politik kebencian pada PRN kali ini.

Ia juga sebagai usaha mendidik rakyat untuk terus mempertahankan keharmonian dan kesejahteraan negara.

Ayuh, mulakan pesta demokrasi ini dengan menghidupkan budaya politik sihat, matang dan berakhlak dalam kempen PRN yang akan berlangsung nanti. Sebarkan kebenaran dengan penuh etika dan rahmah.

Atriza Umar
Pegawai Jabatan Komunikasi dan Media
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Laluan memukau musim sejuk Turkiye

Touristic Eastern Express, salah satu laluan kereta api tertua Turkiye (atau Turki) antara ibu kota Ankara dan wilayah timur laut Kars telah menyambung semula perkhidmatannya pada Rabu, 15 Disember lalu.

Laluan kereta api itu yang disambung semula selepas digantung akibat virus Covid-19 yang melanda, menawarkan perjalanan selama 25 jam dengan pemandangan memukau di sepanjang laluan tersebut.

Kereta api arah timur itu bergerak sejauh 1,310 kilometer (814 batu) di antara ibu kota Ankara dengan Kars, dengan melalui beberapa wilayah seperti Kirikkale, Sivas, Erzincan dan Erzurum.

Pengarah Kebudayaan dan Pelancongan Wilayah Kars, Hayrettin Cetin berkata, permintaan terhadap perjalanan kereta api itu telah melebihi jangkaan.

“Orang ramai menghadapi kesukaran untuk mendapatkan tiket sekarang,” tambahnya.

Apabila kereta api tiba di perhentian terakhirnya, Kars, penumpang akan berpeluang melihat tempat-tempat bersejarah seperti Istana Kars dan Muzium Bersejarah Tentera Caucasus Front.

Manakala satu lagi mercu tanda yang tersohor ialah bandar purba Ani, yang telah dimasukkan dalam Senarai Warisan Dunia UNESCO pada 2016.

Turki telah banyak melabur untuk membangunkan bandar-bandar di timurnya sebagai destinasi musim sejuk buat para pelancong.

Yang terbaharu, Kementerian Industri dan Teknologi telah menjemput 37 orang duta pelbagai negara untuk menikmati pengalaman musim salji di pergunungan Sarikamis di Kars.

Akiyo Miyajima, duta Jepun ke Turki amat terpesona dengan pemandangan salji yang indah di situ.

“Ia benar-benar pemandangan yang indah memukau, namun barangkali ramai pelancong Asia tidak menyedarinya,” tambah beliau.

Pengunjung juga boleh memilih untuk berjalan kaki atau meluncur di atas Tasik Cildir yang beku, tasik kedua terbesar di timur Anatolia, yang terletak di antara wilayah Ardahan dan Kars.

Apabila ketebalan aisnya mencapai tahap tertentu, ia turut menarik minat kaki pancing yang berpeluang menikmati pengalaman ‘memancing ais’ seperti di Eskimo.

Pelancong juga boleh bermain ski di pusat ski Cebiltepe di daerah Sarikamis, Kars, atau di pusat ski Yalnizcam di Ardahan.

Menteri Industri dan Teknologi, Mustafa Varank berkata, pada tahun lalu mereka menjadi tuan rumah kepada lebih daripada 40 juta pelancong, akan tetapi kebanyakan mereka melawat Turkiye pada musim panas.

“Kami memiliki potensi besar dari sudut pelancongan dan kami perlu mempromosikan potensi tersebut, terutamanya sebagai destinasi pelancongan musim sejuk,” ujarnya.

Nama ‘Turkiye’ akan digunakan dalam semua jenis aktiviti dan surat-menyurat, bukannya frasa seperti Turki, Turkei dan Turquie, menurut pekeliling yang dikeluarkan oleh Presiden Recep Tayyip Erdogan.

Presiden Recep Tayyip Erdogan mengeluarkan pekeliling berkenaan pada 3 Disember menjelaskan, keputusan itu bertujuan untuk memelihara nilai-nilai yang datang dari sejarah negara Turki yang berakar umbi, serta bertujuan mengukuhkan jenama negara.

“Frasa Turkiye mewakili dan memperlihatkan budaya, tamadun dan nilai negara Turki dengan cara terbaik,” katanya.

“Dalam konteks ini, frasa “Made in Turkiye” kini digunakan dan bukannya “Made in Turkey” pada produk eksport kami, yang menjadi kebanggaan negara dalam perdagangan antarabangsa.”

Jenama Turkiye mewakili beribu-ribu tahun pengalaman negara itu dalam setiap bidang. Pengarah Komunikasi Presiden, Fahrettin Altun memuji keputusan tersebut.

“Satu lagi langkah berharga telah diambil untuk mengukuhkan jenama Turkiye,” katanya dalam ciapan Twitter beliau.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Ibadah haji diteruskan namun terhad

Keputusan tersebut dibuat bagi memastikan ibadah haji dijalankan dengan kaedah selamat dengan memantau pendekatan pencegahan dan protokol penjarakan sosial bagi mencegah jangkitan COVID-19.

“Keputusan ini adalah keinginan pemerintah Arab Saudi untuk melindungi umat Islam daripada bahaya pandemik,” lapor stesen televisyen al-Ekhbariya.

Walau bagaimanapun, jumlah jemaah yang dibenarkan mengerjakan haji tidak diperincikan lagi.

Musim haji yang dijadualkan bermula hujung Julai ini kebiasaannya mengumpulkan dua juta umat Islam dari seluruh dunia.

Arab Saudi juga tidak pernah membatalkan musim haji sejak 90 tahun lalu.


Generasi Penamat Rokok: Meleraikan Kerisauan Syed Saddiq

Baru-baru ini Presiden Parti MUDA yang juga YB Ahli Parlimen Muar, Syed Saddiq Syed Abdul Rahman mengutarakan tiga kerisauan berkenaan cadangan YB Menteri Kesihatan, Khairy Jamaluddin untuk mewujudkan generasi penamat tabiat merokok.

Saya hargai YB mengutarakan kerisauan berbanding membantah mentah-mentah cadangan Menteri Kesihatan ini. Maka, saya berhasrat untuk meleraikan kerisauan-kerisauan YB supaya YB boleh menyatakan sokongan 100 peratus terhadap cadangan mewujudkan generasi penamat ini tanpa sebarang keraguan.

Sebelum itu, apakah itu generasi penamat?

Malaysia telah menjalankan pelbagai usaha dalam kawalan tembakau sejak lebih 10 tahun lepas. Namun, penurunan prevalen penggunaan produk tembakau amatlah sedikit, hanya dari 23 peratus kepada 21 peratus sejak tahun 1986.

Produk-produk tembakau sudah terbukti mengancam kesihatan masyarakat, bahkan di Malaysia sahaja, rokok telah membunuh sekitar 20,000 penggunanya setiap tahun! [1] Maka langkah yang lebih baik diperlukan untuk menamatkan tabiat penggunaan produk tembakau dalam kalangan rakyat Malaysia.

Punca utama kesukaran untuk mengurangkan tabiat merokok ialah kuatnya ketagihan terhadap nikotin, bahan kimia yang wujud dalam setiap produk tembakau.

Kajian pada tahun 1994 menunjukkan penggunaan nikotin akan menyebabkan kebergantungan terhadap nikotin lebih teruk daripada heroin dan kokain [2]. Atas sebab itu, langkah terbaik untuk menamatkan tabiat merokok ialah mencegah generasi baharu daripada memulakan tabiat merokok.

Justeru, Kementerian Kesihatan Malaysia mencadangkan untuk mewujudkan generasi penamat bagi tabiat merokok. Kita ingin halang generasi yang lahir pada tahun 2005 memulakan tabiat merokok lalu mendedahkan diri kepada ketagihan terhadap nikotin dengan mengharamkan terus akses mereka terhadap rokok. Bak kata pepatah, mencegah lebih baik daripada merawat.

Maka, ayuh kita perhalusi kerisauan YB Syed Saddiq.

Generasi penamat tabiat merokok ini hanya akan mengharamkan rokok kepada generasi baharu dalam kalangan mereka yang lahir pada tahun 2005 dan seterusnya sahaja. Ia bukanlah pengharaman rokok secara menyeluruh dan mendadak.

Tahun hadapan misalnya, peniaga-peniaga masih boleh menjual rokok kepada semua yang sebelum tahun 2005 seperti biasa. Bezanya cuma mereka tidak boleh menjual pada pengguna baharu yang baru mencecah umur 18 tahun – umur yang sebelum ini membolehkan mereka membeli rokok.

Maka, sekalipun terdapat impak kepada peniaga kecil, ia bersifat minimal dan berperingkat – justeru memberi masa untuk peniaga-peniaga kecil beradaptasi dengan merancang model perniagaan yang baharu sesuai dengan rancangan generasi penamat tabiat merokok.

Kerisauan serupa dibangkitkan oleh persatuan-persatuan pemilik kedai makan ketika awal pengumuman pelaksanaan larangan merokok di premis makanan pada tahun 2018 [3].

Akhirnya selepas implementasi, kedai-kedai makan boleh sahaja beradaptasi dengan larangan ini. Bahkan kita dapat melihat semakin ramai pelanggan yang hadir membawa ahli keluarga bersama anak-anak kecil ke restoran.

Kita harus percaya kepada kemampuan dan kebijaksanaan para usahawan kita untuk beradaptasi. Takkanlah model perniagaan mereka harus bergantung kepada kewujudan penagih-penagih produk tembakau yang baharu sampai bila-bila?

Bak kata pepatah, perjalanan 1,000 batu bermula dengan langkah pertama. Inilah langkahnya – secara perlahan-lahan dan berperingkat – demi masa depan bebas produk tembakau.

2. Kebebasan Individu – Cerun licin kepada pengharaman lain seperti alkohol.

Produk tembakau seperti rokok bukan sahaja boleh menyebabkan bahaya kepada penggunanya sahaja, tetapi ia juga membahayakan orang sekeliling.

Sebuah kajian dalam kalangan pelajar sekolah di Malaysia pada tahun 2019 menunjukkan dua (2) daripada lima (5) orang pelajar terdedah kepada asap rokok pasif – terdedah kepada asap rokok walaupun mereka tidak merokok secara aktif [4].

Kesan rokok pasif ini tidak boleh ditolak tepi. Di Amerika Syarikat, dianggarkan sekitar 34,000 kematian daripada masalah jantung terkait asap rokok pasif setiap tahun [5].

Apabila terdedah kepada asap rokok pasif di rumah atau tempat kerja, risiko penyakit jantung meningkat sebanyak 25-30 peratus, risiko strok meningkat sebanyak 20-30 peratus.

Masalah menjadi lebih rumit apabila asap rokok pasif ini bukan sahaja membahayakan apabila ada rokok yang sedang menyala dalam ruang tersebut. Perokok yang merokok semalam boleh membahayakan orang lain hari ini.

Kajian menunjukkan bahan-bahan toksik pada asap rokok boleh meninggalkan kesan pada permukaan serta menyerap masuk ke dalam fabrik. Hal ini terutamanya membahayakan bayi dan kanak-kanak yang merangkak dan bermain di atas lantai.

Kajian menunjukkan pendedahan kepada bahan toksik begini boleh menyebabkan kanser, merosakkan hati, asma dan pelbagai lagi penyakit lain [6].

Kebebasan individu itu masih ada garisan sempadannya dan terhenti apabila perbuatan merokok itu boleh membahayakan orang lain yang tidak memilih pun untuk merokok.

Kita sudah pun ada banyak undang-undang yang mengawal kebebasan individu untuk mengelakkan bahaya kepada diri sendiri dan orang lain.

Contoh mudah, peraturan mewajibkan pemakaian tali pinggang keledar dan helmet. Kalau ingin contoh yang lebih dekat, kita juga mengharamkan morfin, kokain, syabu dan heroin.

Kita tidak pernah merasakan undang-undang ini melanggar kebebasan individu, sebaliknya kita faham undang-undang begini ialah untuk melindungi kita daripada bahaya. Inilah juga peranan kerajaan dalam memastikan keselamatan, kesejahteraan dan kesihatan setiap individu dipelihara.

Ini adalah hujah sekian lama yang digunakan, melihatkan kepada kegagalan pengharaman menyeluruh alkohol di Amerika Syarikat pada 1920 yang hanya bertahan selama 13 tahun, sebahagiannya kerana ia pasaran gelap alkohol menggagalkan usaha tersebut.

Namun, kita belajar daripada sejarah tersebut dengan melakukan generasi penamat. Kita masih benarkan orang yang sudah lama ketagih membeli produk tembakau seperti biasa, tetapi menghalang pengguna baharu dalam generasi baharu untuk mula ketagih produk tembakau.

Jika sudah ketagih, sekalipun produk tembakau itu diharamkan, mereka akan mencarinya di pasaran gelap. Kita cegah sebelum parah.

Jangan samakan pengharaman mendadak dengan generasi penamat. Sepatutnya apabila kurang wujudnya perokok baru, maka berkuranglah target dan aktiviti pasaran gelap. Mereka hanya boleh mensasarkan perokok sedia ada sahaja.

Apa pun, mahu tidak mahu, kita kena banteras aktiviti penyeludupan dengan lebih serius. Ia bukan alasan untuk kita tidak mewujudkan generasi penamat tabiat merokok – sama seperti ia bukan alasan untuk tidak mengharamkan morfin, kokain, syabu, heroin dan sebagainya.

Bahkan, kita patut ajukan soalan kepada Jabatan Kastam, apakah yang telah berlaku selama ini sehingga Malaysia menjadi pasaran terbesar rokok seludup di dunia? [7] Adakah wujud masalah integriti dalam kalangan penguatkuasaan?

Pun begitu, baru-baru ini kita saksikan siri penguatkuasaan yang lebih tegas terhadap rokok seludup, sehingga berjaya merampas rokok seludup bernilai jutaan ringgit. Sekiranya prestasi ini diteruskan dan dipertingkatkan, tentu kerisauan berkenaan rokok seludup dapat dikurangkan.

Bahkan, sekalipun mereka membeli rokok seludup, jika mereka menggunakannya secara tersorok-sorok di tempat tertutup akibat pengharaman, itu sahaja pun sudah mengurangkan risiko asap rokok pasif kepada orang lain.

Mungkin ada yang akan tanya, bagaimana pula dengan pelajar sekolah yang sudah pun ketagih terhadap nikotin? Mereka ini sudah pun mendapatkan produk tembakau daripada sumber yang tidak sepatutnya atau pasaran gelap.

Setidak-tidaknya, kerajaan menunjukkan mesej yang jelas, produk tembakau membawa bahaya yang cukup serius sehingga melayakkan produk-produk itu diharamkan.

Apabila kerajaan memberitahu rakyat bahawa produk tembakau membahayakan kesihatan, tetapi dalam masa yang sama membenarkan penjualan rokok secara sah serta menikmati pendapatan yang besar hasil daripada cukai rokok, ia memberikan mesej yang bercampur kepada masyarakat [8].

Apabila angka korban akibat Covid-19 mencecah 123, kita mewajibkan pemakaian pelitup muka [9]. Apabila ia mencecah 555 [10], kita diisytiharkan darurat [11]. Angka kematian akibat rokok ialah 20,000 setiap tahun!

Adakah kita hendak terus beralasan atau kita hendak bertindak sekarang? Bak kata mantan Menteri Kesihatan Australia Nicola Roxon, “kita sedang membunuh dengan tidak bertindak.”

Azhari Azizi
Jawatankuasa SmokeFree
Persatuan Kesihatan IKRAM Malaysia (IKRAM Health)
Orang Muda, Pelajar Sarjana Amalan Farmasi
Universiti Islam Antarabangsa Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Rezeki dan ketenangan

“Akhir-akhir ni …aku rasa hidup ku ini agak kosong. Tak tahu kenapa. Rumah aku besar. Kereta aku canggih. Pendapatan aku banyak… perniagaan aku semuanya menjadi… tapi aku rasa macam ada yang tak kena,” Ali meluahkan perasaannya.

Ahmad memerhatikan MPV VellFire yang baru dibeli kepunyaan Ali. Ahmad memang dah lama mengenali Ali. Lama dah Ahmad ingin menasihati rakan karibnya itu, tapi tak kesampaian kerana Ali macam sibuk tak menentu.

“MPV tu baru beli ke?” Ahmad memecahkan kesunyian.

“Minggu lepas aku baru beli,” Ali menjawab selamba.

Ali merupakan ahli perniagaan yang berjaya. Dia mempunyai 10 cawangan gedung membeli belah. Tapi Ali tidak berapa jaga kewajipannya dengan Allah SWT. Ahmad pula seorang guru biasa di salah satu sekolah di Alor Setar. Ahmad memang terlibat dengan NGO Islam dan sering juga mengajak Ali untuk ikut bersama. Tapi Ali terlalu sibuk.

“Ali… VellFire ni kena servis selalu kan?”

“Ya, mestilah. Untuk pastikan keadaanya tip-top, kena servis ikut jadual,” jelas Ali.

“Setiap 10,000, 20,000, 30,000 kilometer dan seterusnya. Setiap 40,000 kilometer pula kena servis major. Masa tu memang mahal lah,” Ali menjelaskan dengan penuh semangat, tapi agak sikit kehairanan dengan persoalan rakannya itu.

“Yang membuat kereta tu yang tahu dan menetapkan jadualnya kan? Kalau tak ikut, buruk padahnya kan?” Ahmad bertanya yang membuatkan Ali lagi tak faham. Tiba-tiba rakannya ini minat dengan kereta barunya.

“Taklah immediate… dalam jangka masa panjang bahaya lah. Kenapa Ahmad?”

“Kehidupan kita pun begitulah Ali. Allah yang menciptakan kita. Allah yang menyediakan SOP agar hidup kita terkawal,” Ahmad memulakan bicara. Ali masih terpinga-pinga.

“Boleh jelaskan sikit Ahmad,” Ali ingin tahu dengan lebih jelas lagi apa maksud ungkapan Ahmad tu.

“Allah dah susun molek hidup kita. Sebelum subuh digalakkan kita solat tahajud. Kemudian kita ke masjid untuk solat subuh. Nanti ada waktu zuhur, asar, maghrib dan isyak… Allah susun hidup kita agar kita sentiasa dalam keadaan ingat pada Allah.”

“Eh… aku tak pernah tinggal solat waktu Ahmad. Cuma agak sibuk sikit. Kadang-kadang solat hujung waktu… tapi tak pernah miss.”

“Macam servis kereta juga …. kita kena kawal masa kita dan berusaha sedaya upaya memberi tumpuan untuk bersolat di awal waktu. Kan Allah tu yang memberi kita rezeki.”

“Bila kita berniaga, kita berniaga bersungguh-sungguh. Kita jaga SOP perniagaan, kita jaga customer, kita jaga kewangan kita dengan baik. Dalam ibadah pun patut begitulah. Kita kawal waktu kita, kita rasa sungguh rezeki ini daripada Allah SWT.”

“Maka kita tunjukkan syukur kita dengan beribadah bersungguh-sungguh. Barulah hidup nanti akan tenang. Walau apa pun yang terjadi, kita akan sentiasa tenang. Engkau nak dengar ayat Quran berkenaan rezeki dan patuh pada perintah Allah?”

“Boleh …silakan,” bibit keinsafan sudah mula ternampak di wajah Ali.

“Allah berfirman yang bermaksud: ‘Dan sesiapa yang bertakwa kepada Allah (dengan mengerjakan suruhan-Nya dan meninggalkan larangan-Nya), nescaya Allah akan mengadakan baginya jalan keluar (daripada segala perkara yang menyusahkannya), serta memberinya rezeki dari jalan yang tidak terlintas di hatinya. Dan (Ingatlah), sesiapa berserah diri bulat-bulat kepada Allah, maka Allah cukuplah baginya (untuk menolong dan menyelamatkannya).’  (Surah at-Thalaq: 2-3).”

“Ibnu Kathir berkata maksudnya: Sesiapa yang bertakwa kepada Allah dalam seluruh perintah-Nya dan menjauhi seluruh larangan-Nya, maka Allah akan menjadikan baginya jalan keluar dan memberikannya rezeki dari jalan yang tidak disangka-sangka, iaitu dari arah yang tidak pernah terlintas dalam hatinya. (Lihat Tafsir al-Quran al-‘Azim, 14/31).”

“Jika kita leka dengan suruhan Allah… harta kekayaan yang kita perolehi mungkin banyak tapi tak berkat, hidup kita akan rasa tidak tenteram. Orang yang bertakwa akan dikurniakan rezeki anak yang baik-baik, rezeki masa lapang yang dapat dimanafaatkan, rezeki ketenangan hati dan seumpamanya.”

Mata Ali mula berkaca-kaca. Dia cuba menahan sebak. Betul apa yang dikatakan oleh Ahmad. Tiba-tiba Ali bersuara.

“Ahmad… boleh tak aku join kamu dalam aktiviti NGO Islam kamu? Aku banyak nak belajar ni. Terima kasih kerana sudi meluangkan masa untuk aku.”

Ahmad tersenyum riang. Dia teringatkan hadis nabi yang bermaksud:

“Demi Allah, apabila ada seorang sahaja yang mendapat petunjuk melalui dirimu, maka itu adalah lebih baik bagimu daripada unta merah (jenis unta yang paling baik).” (HR Bukhari)

Itulah yang membuat Ahmad cekal melakukan kerja-kerja dakwahnya kerana mengingatkan ganjaran yang besar yang Allah janjikan pada hamba-Nya.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


i-Bantu sedia tabung khas bantu barisan hadapan di Sabah

Tabung ini bertujuan menyediakan peralatan seperti Powered Air Purifying Respirator (PAPR) dan Personal Protective Equipment (PPE) untuk barisan hadapan dan ia turut mendapat Kerjasama Humanitarian Care Malaysia (MyCARE) dan Persatuan Kesihatan IKRAM Malaysia (IKRAM Health).

Menurut wakil i-Bantu Sabah, Mohamad Hafiz Mukhsam, PAPR ini akan membantu petugas barisan hadapan mengendalikan pesakit yang berisiko tinggi yang boleh menjadi punca penyebaran COVID-19 di ICU.

“Manakala PPE pula bagi kegunaan pengesanan COVID-19 di lapangan seperti klinik kesihatan.”

Sehingga kini, projek ini telah menyediakan sebanyak lima unit kipas kepada Klinik Kesihatan Semporna pada 9 Oktober, dua unit PAPR kepada Hospital Queen Elizabeth, Kota Kinabalu pada 14 Oktober dan juga dua unit PAPR kepada Hospital Daerah Semporna pada 16 Oktober lalu.

“Terima kasih kepada semua penyumbang tabung barisan hadapan di Sabah.”

Kata Hafiz lagi, pihaknya mensasarkan kutipan sumbangan berjumlah RM100,000 untuk menyediakan PAPR dan RM200,000 untuk menyediakan PPE.

Mereka yang berminat untuk menyumbang, sila klik https://www.billplz.com/frontlinersabah dengan rujukan PPE SABAH atau PAPR SABAH (diletakkan di sebelah nama penyumbang).

Sumbangan juga boleh dibuat melalui akaun YAYASAN IKRAM MALAYSIA (Maybank 562142404402) dengan rujukan PPE SABAH atau PAPR SABAH dengan e-mel sumbangan.yayasan@ikram.org.my.

“Sumbangan anda amat kami hargai dan amat bermakna buat pejuang barisan hadapan kita.”


USD3 bilion setahun untuk hancurkan Masjid al-Aqsa

“Berapa banyak dan apa rancangan dunia Islam untuk memelihara Masjid al-Aqsa?” soal beliau semasa perkongsian di Masjid Taman Sri Pulai Perdana di sini pada Sabtu lalu.

Sebanyak 15 program berjaya disusun penganjur bersama iaitu Humanitarian Care Malaysia (MyCARE) dan Al-Quds Foundation Malaysia (QFM) di sekitar Johor pada 21 hingga 27 Disember lalu.

Dr Muraweh juga merupakan antara pengasas Palestine Scholars Association in The Diaspora, pensyarah, pengkaji dan wartawan serta pengarang beberapa buah buku tentang Al-Aqsa dan Palestin.

Beliau menyatakan bahawa umat Islam mesti merasai kepentingan untuk menjaga al-Aqsa kerana ia adalah milik umat seluruhnya dan bukan hanya milik orang Palestin. Beliau juga menghargai sokongan kepada perjuangan Palestin dan mempertahankan al-Aqsa khususnya oleh rakyat Malaysia dan NGO seperti MyCARE.

“Kita akan sama-sama membebaskan al-Aqsa dan akan bersolat di al-Aqsa dalam masa terdekat,” katanya.

Jemaah masjid sedang mendengar ceramah Dr Muraweh dan sumbangan untuk al-Aqsa

Beliau mengajak rakyat Malaysia untuk terus membantu dan melipat gandakan usaha bagi menghulurkan sumbangan dan sama-sama memelihara al-Aqsa melalui pelbagai projek dan program memakmurkannya yang dilaksanakan melalui NGO-NGO Islam di Turki, Malaysia dan negara-negara lain.

MyCARE melalui dua agensinya, Aqsa Syarif dan Rose2Rose (R2R) telah menyalurkan dana bantuan untuk projek pemeliharaan dan pengimarahan Masjid al-Aqsa sepanjang tahun 2016 berjumlah RM1.4 juta di mana NGO Turki, Mirasimiz Dernegi dilantik sebagai pelaksana projek.

Projek-projek yang telah dan sedang dilaksanakan ialah penajaan perkhidmatan 10 orang guru di Masjid al-Aqsa, projek mikrokredit untuk wanita-wanita al-Aqsa, kelengkapan dan projek media al-Aqsa oleh 30 pelajar wanita, bantuan pek makanan bulanan untuk 50 keluarga dan bantuan untuk 50 keluarga miskin dalam kalangan guru-guru al-Aqsa.

Bagi mereka ingin menyumbang untuk Projek Pemeliharaan al-Aqsa, sila salurkan kepada Humanitarian Care Malaysia Berhad melalui beberapa akaun berikut:

i) Maybank Islamic Berhad 5515 7500 4299ii) CIMB Islamic Bank Berhad 8602 135 592iii) Bank Islam Malaysia Berhad 1209 2010 0349 04

Sila e-mel bukti bayaran kepada account@mycare.org.my. Untuk maklumat lanjut, hubungi pejabat MyCARE di talian 03-89412341.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


MEET 2021 bawa hasrat lonjakkan media dakwah

SERI KEMBANGAN – Program tahunan aktivis media IKRAM, Media Meet (MEET 2021) telah berlangsung dengan jayanya secara maya pada Sabtu, 30 Oktober 2021.

Timbalan Presiden IKRAM, Haji Badlishah Sham Baharin ketika merasmikan MEET 2021 berkata, media mempunyai satu alat yang berkuasa, ‘very powerful tool’ untuk menyampaikan mesej dakwah.

“Allah menyuruh kita berdakwah ini dengan menggunakan pelbagai saluran, sebagaimana bersesuaian dalam ayat 125 Surah An-Nahl.”

“Serulah ke jalan Tuhanmu (wahai Muhammad) dengan hikmah kebijaksanaan dan nasihat pengajaran yang baik, dan berbahaslah dengan mereka (yang engkau serukan itu) dengan cara yang lebih baik…”

Menurutnya, hikmah kebijaksanaan ini menjadi refleksi kepada apa strategi media yang digunakan, apakah kandungan yang dibangunkan dan apakah cara penghantaran yang telah diguna pakai.

“Apakah target group kita dan apakah naratif paling sesuai untuk kita sampaikan kepada sasaran tersebut? Bagaimana pula target group itu untuk memberikan maklum balas kepada mesej kita?” soalnya.

Soalnya juga, apakah intenvensi yang telah dilakukan untuk mesej tersebut sampai?

“Ayat ini (An-Nahl ayat 125) memerlukan kita berfikir secara mendalam, bukan hanya keluarkan content secara semberono, tetapi dengan hikmah kebijaksanaan dan strategi dengan kita melakukan apa yang terbaik memastikan mesej naratif itu sampai kepada kumpulan sasaran masyarakat umum dan keseluruhannya di Malaysia ini.”

MEET 2021 dimeriahkan dengan kehadiran Pengerusi Penerangan dan Perhubungan IKRAM, Haji Nahar Md Nor serta lebih 100 aktivis media IKRAM negeri dan kawasan di seluruh Malaysia.

Menariknya, setiap wakil pasukan media IKRAM negeri diberikan kesempatan membentangkan laporan dan pencapaian mereka.

Dalam pada itu, Ketua Jabatan Penyiaran dan Komunikasi (JPK), Puan Siti Hamisah Manan turut membuat pembentangan mengenai perkembangan media IKRAM di peringkat pusat dan dapatan kaji selidik media IKRAM bagi tahun 2021.

Anugerah Media Negeri menjadi acara kemuncak dalam program tahunan aktivis media IKRAM bagi menghargai kesungguhan dan usaha pasukan media IKRAM negeri dalam menyampaikan mesej dakwah kepada masyarakat.

Dalam anugerah ini, IKRAM Johor berjaya merangkul Anugerah Media Negeri Terbaik yang memperoleh hadiah RM3,000, tempat kedua pula ialah IKRAM Selangor yang membawa pulang RM2,000 dan tempat ketiga ialah IKRAM Kuala Lumpur yang mendapat RM1,100.

IKRAM Kelantan pula menerima anugerah khas iaitu Anugerah Media Negeri Harapan yang menerima RM1,000, manakala negeri-negeri lain memperoleh sagu hati.


Pemimpin berwibawa, berintegriti tolak rasuah

Satu inisiatif menarik yang diperkenalkan #RasuahBusters bersama Yayasan Keprihatinan Komuniti Malaysia (MCCF) sejak Pilihan Raya Negeri (PRN) Melaka lalu perlu diteruskan dan disokong semua pihak, apalagi calon-calon yang bakal bertanding pilihan raya.

Memandangkan PRN Johor akan diadakan tidak lama lagi, mereka yang bakal menjadi calon bagi parti masing-masing diseru mengambil ujian psikometrik Rasuah Busters Tag (RBTag) bagi mengukur tahap integriti masing-masing.

“Calon yang serius untuk membanteras rasuah dalam politik negara seharusnya menggunakan peluang tersebut,” kata Ketua Sekretariat Rasuah Busters, Nurhayati Nordin pada pelancaran Ujian Psikometrik RBTag di Kompleks Karangkraf, pada November tahun lalu.

Jelasnya, ini kerana ia bukan sahaja dapat menilai kredibiliti masing-masing, tetapi turut berupaya memberikan nilai tambah bagi memberikan keyakinan kepada pengundi

RBTag ialah alat ukur psikologi yang dibina khas untuk mengukur 10 tret yang merujuk kepada aspek integriti seseorang individu. Ia direka khas berasaskan Situational Judgement Test (SJT) dan merujuk kepada nilai dan psikologi masyarakat Malaysia.

Justeru, Profil RBTag melaporkan nilai kebolehpercayaan yang tinggi iaitu alpha .90.

Hakikatnya, ujian itu bukanlah bertujuan menjatuhkan atau melemahkan calon, tetapi ia adalah usaha bagi menampakkan betapa seriusnya komitmen semua pihak dalam melawan rasuah.

Sebagaimana yang dilaporkan Rasuah Busters, RBTag adalah mekanisme bagi mengenal pasti kredibiliti dan keupayaan calon melaksanakan tadbir urus dalam kepimpinan.

Ujian ini dilihat dapat membantu menjadi alat ukur rakyat untuk menilai dan membuat pilihan memilih adakah calon yang bertanding di kawasan mereka itu layak atau sebaliknya.

Ujian sistem psikometrik Rasuah Busters Tag (RBTag) yang bertujuan mengukur tahap integriti bukan satu perangkap sebaliknya satu proses mengetahui kelemahan dan kelebihan diri secara lebih mendalam.

“Menerusi ujian tersebut, individu dapat melihat secara jelas kelebihan serta kekurangan diri terutama melibatkan isu integriti,” kata Felo Penasihat Yayasan Keprihatinan Komuniti Malaysia (MCCF), Datuk Rosmadi Ghazali.

Menurutnya lagi, hasil keputusan ujian yang merupakan rahsia antara individu dan pihak pengurusan RBTag boleh digunakan sebagai pemangkin diri untuk menjadi insan lebih baik.

“Ujian RBTag ini bukan satu perangkap kepada mana-mana individu yang berasa takut untuk dirinya dikategorikan sebagai pesalah atau terlibat dengan amalan rasuah. Ini adalah persepsi yang salah,” tegasnya lagi.

Dalam pada itu, RBTag mempunyai  tiga penilai ujian yang bukan calang-calang iaitu:

1. Profesor Datuk Dr Mohd Tajudin Md Ninggal

Felo Persatuan Kaunseling Malaysia (Antarabangsa), pakar psikologi kaunseling, kaunselor profesional Berlesen, pakar psikometrik, pengarang dan pembangun ujian personaliti dalam talian Malaysia pertama (Profil Personaliti TAJMA), OPEN University Malaysia.

2. Profesor Dr Adibah Abdul Latif

Felo Penyelidik Pusat Sains dan Teknologi Fiqh, pakar psikologi, pakar pengujian dan pengukuran, pakar psikometrik Universiti Teknologi Malaysia.

Felo Penyelidik Kanan Ungku Aziz Pusat Kajian Pembangunan, pakar psikometrik dan ahli perangkaan Universiti Malaya.

Sebarang maklumat lanjut, boleh hubungi talian 03-61786093 atau 012-7869261 dan menghantarkan e-mel ke rbtag.mccf@gmail.com bagi pertanyaan dan pendaftaran.

Kepada yang berminat, boleh melayari www.rbtagmy.com atau http://rbtagmy.com/supportRasuahBusters.php  untuk maklumat lanjut.

“Jangan gusar dan takut untuk menjalani ujian psikometrik Rasuah Busters Tag (RBTag),” demikian tegas Ahli Dewan Undangan Negeri (ADUN) Lembah Jaya, Haniza Mohamed Talha.

Menurutnya, tiada apa yang perlu dirisaukan sekiranya ahli-ahli politik melakukan ujian RBTag tersebut.

“Malah, kelebihan menjalani ujian psikometrik tersebut boleh meningkatkan tahap kesedaran terhadap pelbagai elemen rasuah yang boleh berlaku dan terdedah dalam masyarakat pada masa ini.

Beliau berkata, ujian RBTag ini bukan satu penilaian bahawa individu yang mengambil ujian ini terlibat dengan isu rasuah. Ia hanyalah sekadar satu ujian.

“Sebaliknya ia mampu memberi panduan untuk kita menjadi seorang pemimpin yang bersih dan berintegriti tinggi kerana keputusan ujian ini membolehkan mereka mengetahui kelebihan dan kelemahan diri.”

Realitinya, kita berada pada titik yang tajam dan menentukan dalam sejarah manusia, yang mana masing-masing mempunyai peluang dan kemampuan untuk membentuk masa depan yang lebih baik.

Selain itu, dunia memerlukan pemimpin berwibawa yang mempunyai matlamat yang jelas untuk memikul amanah untuk membantu masyarakat dan negara mengatasi cabaran paling sukar yang dihadapi ketika menyesuaikan diri dengan situasi baharu ini.

Tawaran yang diberikan oleh Rasuah Busters ini perlu disahut bagi menilai sejauh mana kesungguhan diri mereka menentang budaya rasuah dan bebas daripada amalan penyelewengan kuasa sekali gus menjadi pemimpin yang bersih.

Seharusnya ia dilakukan oleh calon-calon yang bertanding bagi mengetahui keupayaan diri mereka. Sebagaimana penulisan saya terdahulu (Pemimpin berwibawa membawa kemakmuran negara, 23 Disember 2020) menyatakan:

“Tentunya kita belum terlambat dalam menangani perubahan yang memerlukan kerja keras untuk membina sebuah negara yang pemimpinnya berwibawa dan rakyatnya hidup sejahtera serta mengembangkan kemampuan yang ada untuk kemakmuran semua.”

Namun, pada masa yang sama, kepimpinan yang ada perlu berusaha bersungguh-sungguh menangani masalah yang sering tercetus antaranya perpaduan, persepsi serta isu-isu hak asasi manusia, pendidikan, kesihatan dan kepelbagaian identiti dalam satu masyarakat, serta yang utamanya menangani isu rasuah yang berbahaya kepada masyarakat.

Maka menerusi ujian psikometrik ini, ia menjadi platform, peluang dan ruang bagi para pemimpin membuktikan tahap integriti yang ada pada dirinya.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Rasional dan positiflah pada tempatnya

Terkadang kerana seseorang itu rapat dengan seseorang yang mencetuskan isu, sering ia dibela walaupun terang-terang lagi jelas, sesuatu itu adalah bertentangan.

Waktu itu, ia mencari hujah membenarkan apa yang diperbuat oleh ‘temannya’ itu.

Padahal, sewajarnya sampaikanlah sesuatu itu dengan bahasa yang difahami netizen, masyarakat agar tidak timbul kesalahfahaman yang panjang.

Walaupun ia adalah sesuatu yang mencabar, namun ia perlu dilakukan untuk mengelakkan pertelingkahan yang berpanjangan hingga menyebabkan nama baik tercalar.

Apalagi pada zaman segalanya pantas menjadi tular di media sosial, tentu ia sesuatu yang bukan mudah.

Di samping itu, kita juga seharusnya berusaha meletakkan diri kita dalam satu keadaan yang tidak ada apa-apa kaitan atau hubungan.

Untuk menyampaikan sesuatu itu juga, perlu melihat kewajaran dan tahap ilmu masyarakat. Jika tidak, seindah atau semudah mana sekali pun bahasa itu, ia tetap tidak akan sampai maksud sebenarnya.

Dalam satu waktu yang lain, apabila kelompok yang tidak dipersetujui atau bahasa lainnya ‘tidak sekepala, tidak sekapal’ terlajak kata, walau boleh jadi ia hanya sarkastik atau gurauan semata, maka kumpulan yang satu lagi ini, hentamannya bagai diri atau kelompoknya seakan tidak pernah salah serta senantiasa benar.

Seperkara lagi, tugas kita pada satu-satu waktu perlu mengikut situasi yang berlaku: membenarkan bahawa apa yang dilakukan seseorang itu adalah benar, jika ia benar dan mengakui apa yang dilakukan seseorang itu adalah salah, jika ia salah. Tiada kompromi dalam hal ini.

Sebenarnya, tidak perlulah mengaitkan dengan isu lain bagi membenarkan pihak yang disokong dan menjatuhkan pihak yang mengingatkan atau menasihati.

Jangan ditelanjangi yang tidak sepatutnya, kerana itulah namanya “meletakkan sesuatu itu pada tempatnya”.

Ketika seseorang itu berbuat silap, tegurlah. Bukan bermakna tegur dan hukuman yang dikenakan kepadanya itu menghapuskan segala kebaikannya yang lalu. Begitu juga sebaliknya.

Jangan dicampuradukkan sesuatu itu kerana sesuatu. Selesaikan satu-satu, tidak perlu diungkit yang lain-lainnya.

Berusahalah menjadi yang sebaiknya di kala sesuatu itu jelas dan kita terkhilaf, maka akuilah, tidak perlu diperbahaskan semata-mata untuk menutup kesalahan yang diperbuat. Begitu juga sebaliknya.

“..dan mereka pula berpesan-pesan kepada kebenaran serta berpesan-pesan kepada kesabaran.” (Al-Asr: 3)

Maka janganlah jadi plastik, hipokrit apalagi positif toksik, demi untuk keselesaan sendiri, kaum kerabat dan kroni.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Bantuan perubatan, psikososial dalam misi bersama ke Lubnan

Misi Lubnan 2016 selama seminggu ini bertujuan untuk menyampaikan bantuan perubatan, membuat pemeriksaan dan rawatan gigi, memberikan bantuan anak yatim, psikososial dan makanan kepada para pelarian Syria di sana.

Misi diketuai oleh Prof Dr Mohamed Ikram Mohamed Salleh (IMARET) dengan enam lagi anggota misi iaitu Pn Roha Hassan (MyCARE), Dr Zamil Najwah Arbain, Dr Zulkifli dan Dr Noorjihan (IKRAM Health) serta Dr Munawwar Helmi dan Dr Azlin (IMARET).

Konflik di Syria telah masuk tahun keenam di mana perang yang berlarutan telah mencetuskan krisis pelarian terbesar di dunia dengan lebih 50% rakyat Syria hari ini hidup sebagai pelarian.

Lubnan mempunyai populasi pelarian Syria yang kedua terbesar selepas Turki iaitu sebanyak 1.1 juta orang yang mana seorang daripada empat orang di Lubnan hari ini adalah pelarian Syria.

Ini menyebabkan lambakan pelarian Syria ini telah menyebabkan kem-kem pelarian mengalami kekurangan sumber pada tahap yang kritikal dengan seorang daripada empat orang anak-anak pelarian Syria mengalami malnutrisi ataupun anaemia.

Pesakit yang mengalami masalah kronik tidak mendapat rawatan yang sepatutnya sementara wanita mengandung dan menyusu berdepan dengan pelbagai komplikasi kesihatan sama ada mental mahu pun fizikal.

Justeru, tiga NGO ini telah bersetuju untuk menghantar satu misi khas ke Lubnan untuk menyantuni para pelarian Syria dengan sasaran bantuan bernilai RM200,000.

Sumbangan untuk bantuan perubatan ini amat diperlukan untuk menjayakan misi ini. Sumbangan boleh disalurkan ke akaun Maybank Islamic Berhad 5515 7500 4299 atas nama Humanitarian Care Malaysia Berhad.

Sila e-melkan slip sumbangan anda ke account@mycare.org.my untuk mendapatkan resit.Untuk maklumat lanjut, sila hubungi:

1. Ahmad Fansuri (IMARET): 012-52353152. Roha Hassan (MyCARE): 012-43179483. Dr Abdul Halim (IKRAMHealth): 012-97358304. Pejabat MyCARE: 03-89412341


Kes Buang Bayi: Faktor, Kesan & Solusi Menurut Islam

Isu pembuangan bayi bukanlah isu baharu, isu ini pernah menjadi tajuk utama di dada akhbar pada pertengahan tahun 2000an dan ‘kekal relevan’ sehingga kini.

Menurut Polis Diraja Malaysia (PDRM), pada tahun 2010 sehingga 2018, lebih 945 bayi dibuang yang mana 64 peratus daripadanya meninggal dunia.

Pada tahun 2014 sehingga 2018 sahaja dilaporkan terdapat seorang bayi yang dibuang setiap tiga hari, sama ada dalam bentuk janin atau bayi yang baharu dilahirkan.

Statistik Jabatan Kebajikan Masyarakat menunjukkan 103 kes buang bayi pada tahun 2014, 111 kes (2015), 115 kes (2016), 120 kes (2017) dan 128 kes (2018). Daripada jumlah tersebut, 142 kes pembuangan dalam bentuk janin dan 435 kes dalam bentuk bayi.

Tahun 2019 pula, kes yang sama dilaporkan sebanyak 125 kes dan purata pembuangan bayi pada 2018 hingga 2021 ialah 10 bayi sebulan.

Apabila negara berhadapan dengan pandemik Covid-19 diikuti pasca Covid-19 (2020-2022), 256 kes pembuangan bayi direkodkan sepanjang tahun.

Isu ini masih tiada penghujung memandangkan terdapat beberapa laporan akhbar pada tahun 2023 tentang isu pembuangan bayi iaitu di Taiping (Mei), Kuala Lumpur, Kota Kinabalu, Tawau dan  Kuantan (Jun) serta di Ipoh (Julai).

Golongan berusia antara 18 sehingga 25 tahun didapati paling ramai terbabit dalam kes buang bayi.

Namun, terdapat  juga laporan mereka yang berusia antara 14 – 16 tahun dan 26 tahun ke atas.  Negeri Selangor direkodkan mempunyai kes buang bayi tertinggi diikuti Sabah, Johor dan Kuala Lumpur.

Empat lokasi utama menjadi tumpuan pembuangan bayi iaitu  tandas, tempat pembuangan sampah, loji kumbahan dan tempat yang tiada rakaman visual kamera litar tertutup (CCTV) yang dianggap tidak boleh dibuktikan seperti tepi jalan raya, sungai, surau, masjid, taman-taman awam, tepi laut, tepi longkang, tepi sawah, dalam bakul motosikal, di hadapan rumah individu, malah ada yang sanggup membuangnya di dalam hutan.

Keadaan bayi yang ditemui ini amat meruntun jiwa. Terdapat laporan yang menunjukkan anggota badan bayi itu dikerat, ditikam, digonggong anjing liar, dijumpai dalam keadaan perut terburai, berulat di tiang elektrik, malah terdapat bayi masih bertali pusat dicampak dari kenderaan dan rumah pangsa, serta banyak lagi perbuatan di luar pemikiran manusia yang normal.

Persoalannya, apa sudah jadi dengan institusi keluarga dan di manakah penghayatan iman? Adakah sudah hilang iman dan ihsan dalam diri mereka sehingga sanggup membunuh zuriat sendiri?

Pembuangan bayi didefinisikan sebagai satu perbuatan meninggalkan bayi yang baru lahir, sama ada bayi itu masih hidup atau mati di mana-mana tempat dengan sengaja atau berusaha menggugurkan kandungan dengan pelbagai cara. Biasanya pembuangan bayi ini dilakukan terhadap anak luar tidak sah taraf.

Jika ditelusuri kejadian dan peristiwa yang berlaku kini pembuangan bayi boleh digambarkan sebagai satu perbuatan tidak waras iaitu meninggalkan, mencampak, membiar, membuang dan menempatkan bayi yang baru lahir, sama ada hidup atau mati di satu tempat dengan sengaja.

Tujuannya adalah untuk mengelak tanggungjawab ke atas bayi tersebut, yang mungkin disebabkan oleh perbuatan zina, rogol atau hubungan seksual yang berlaku secara rela atau tidak.

Mengapa mereka ini tergamak membuang bayi atau janin sendiri? Berikut merupakan antara faktor kes ini terus berleluasa iaitu:

i. Perasaan takut dan malu yang dirasai oleh wanita yang hamil luar nikah kerana tidak mendapat sokongan keluarga mengenai kehamilan mereka.

ii. Perasaan takut dihukum kerana kesalahan kehamilan luar nikah sekiranya diketahui masyarakat.

iii. Bayi yang dilahirkan mengalami kecacatan dan menjadi beban kepada keluarga serta tidak diterima sepenuhnya.

iv. Tidak mengamalkan cara hidup beragama menyebabkan mereka mengambil jalan mudah tanpa memikirkan kesan jangka panjang.

v. Tiada pengetahuan mengenai khidmat bantuan sokongan yang disediakan untuk kanak-kanak dan wanita hamil luar nikah seperti khidmat kaunseling, perkhidmatan perlindungan untuk diri dan anak-anak yang bakal dilahirkan.

vi. Bapa ‘biologi’ kepada bayi tersebut tidak mahu bertanggungjawab dan menghilangkan diri.

vii. Wanita pendatang asing tanpa izin yang hamil (luar nikah atau tidak) takut diusir apabila memohon pertolongan dan bantuan tentang kehamilan mereka.

viii. Penggunaan teknologi maklumat dan komunikasi (ICT) dan pendedahan tanpa kawalan terhadap aplikasi sosial.

ix. Tekanan hidup seperti malu, kemiskinan, kemurungan, ditambah dengan lemah pegangan agama.

Justeru, dapat dikenal pasti punca tersebut kebanyakannya disebabkan oleh zina. Atas dasar itu, Islam melarang perbuatan zina kerana membawa banyak kemudaratan kepada agama, maruah, nyawa dan keturunan.

Jika disoroti lebih terperinci lagi, Islam sememangnya mendidik umatnya memelihara akhlak dan tingkah laku khususnya berkaitan dengan aurat iaitu memisahkan tempat tidur anaknya yang berlainan jantina seawal umur sepuluh tahun sebagaimana mafhum hadis berikut:

“Perintah anak kamu bersembahyang ketika mereka berumur 7 tahun. Jika mereka tidak melakukannya sampai umur 10 tahun, pukul mereka, pisahkan juga di antara mereka (lelaki dan perempuan) dari tempat tidur.” (Riwayat Hakim [1/197] dan Abu Daud [495], Hasan)

Al-Quran mendidik penganut Islam menjauhi zina dan perkara yang membawa zina sebagaimana dijelaskan dalam surah al-Israa’ ayat 32 yang bermaksud:

“Dan janganlah kamu menghampiri zina, sesungguhnya zina itu adalah satu perbuatan yang keji dan satu jalan yang jahat (yang membawa kerosakan).”

Zina yang dimaksudkan tidak sahaja dilakukan berbentuk fizikal, malah sekecil-kecil tindakan seperti pandangan mata, sentuhan dan berkhalwat yang wajib  dijauhi sebagaimana hadis:

“Sesungguhnya Allah telah menetapkan bahagian zina untuk setiap anak Adam, dia akan mendapatkannya dan tidak boleh dihindari, maka zina mata dengan melihat, zina lidah dengan ucapan, zina hati dengan membayangkan dan merasakan syahwat, sedangkan kemaluan membenarkan semua itu atau mendustakannya.” (Riwayat Bukhari [6612] dan Muslim [2658]).

Individu atau pasangan yang membuang bayi ini akan mengalami masalah dari sudut perubatan khususnya wanita yang melahirkan bayi tersebut tanpa mengikut prosedur yang betul antaranya:

a) Kesihatan mereka akan yang terjejas akibat kehilangan banyak darah, jangkitan kuman dan kecederaan sewaktu bersalin,

b) Kesan dari sudut  mental, psikologi dan sosial seperti kemurungan, hilang keyakinan diri, rasa bersalah, resah, gelisah, emosi terganggu dan memberi kesan kepada hubungan interpersonal, khususnya kepada remaja hamil luar nikah

c) Kesan kepada bayi itu sendiri, apabila dijumpai masih hidup, digelar ‘anak pungut’ yang mungkin akan kekal sehingga dewasa.

d) Kesan dari sudut perundangan, pelaku boleh dihukum denda maksimum RM50,000 atau penjara dua puluh tahun atau kedua-duanya sekali jika sabit kesalahan penganiayaan, pengabaian, pembuangan atau pendedahan kanak-kanak di bawah Akta Kanak-Kanak 2001 (Pindaan 2016).

Jika bayi itu mati, maka kes tersebut akan diklasifikasi sebagai bunuh yang disiasat mengikut Seksyen 302 Kanun Keseksaan yang membawa hukuman gantung sampai mati, manakala kes percubaan membunuh mengikut Seksyen 307 kanun sama membawa hukuman penjara maksimum 20 tahun.

Dalam situasi ini, Islam menetapkan tujuan pensyariatan (maqasid syariah) bagi menjaga lima perkara utama iaitu agama, jiwa (maruah atau nyawa), harta, akal dan keturunan.

Sama ada membuang bayi itu di tempat ‘selamat’ dalam keadaan hidup atau tidak, hukumnya tetap haram. Ini dijelaskan melalui firman Allah dalam Surah al-Nisa’ ayat 93 yang bermaksud:

“Dan sesiapa yang membunuh seorang mukmin dengan sengaja, maka balasannya ialah neraka jahanam, kekal ia di dalamnya, dan Allah murka kepadanya, dan melaknatkannya serta menyediakan baginya azab seksa yang besar.”

Pembunuhan terhadap bayi tersebut akan merosakkan agama, jiwa dan keturunan. Apabila bayi yang dibuang itu dijumpai, maka hukumnya fardu kifayah dan wajib diselamatkan, sama ada ia masih hidup atau sudah mati.

Bayi yang telah mati dan dijumpai, menjadi tanggungjawab seseorang Muslim yang lain untuk menyelamatkannya daripada sebarang ancaman binatang atau manusia serta perlu menyelesaikan pengebumiannya.

Bagi menangani jenayah ini terus berlarutan, Enakmen Jenayah Syariah di negara ini perlu dipinda dengan mengkaji semula dan meningkatkan kadar hukuman pesalah syariah mengikut Akta Mahkamah Syariah (Bidang Kuasa Jenayah) 1965.

Kini, hukuman yang dikenakan terhadap pesalah khalwat, berzina atau bersekedudukan menurut Enakmen Jenayah Syariah negeri adalah denda sehingga RM5,000 atau penjara tidak lebih tiga tahun, atau sebatan tidak lebih enam kali atau kombinasi mana-mana hukuman, dianggap tidak menggerunkan pesalah dan tiada kesan ke atas mereka.

Contohi Jepun dan Korea Selatan yang melarang akses Internet untuk remaja bawah 17 tahun bermula jam 12 tengah malam sehingga 6 pagi.

Waktu tersebut merupakan waktu rehat dan tidur remaja yang bersekolah, namun waktu tersebut dianggap waktu terbaik kepada remaja melayari Internet untuk mengakses kandungan video tidak bermoral dan aplikasi media sosial lain yang tidak mengikut lunas agama serta nilai moral masyarakat.

Selain itu, kerajaan harus mengambil langkah berani yang dikenali sebagai Sadd al-Zarai’ (menutup pintu dan jalan ke arah kerosakan) tanpa tunduk kepada tuntutan pihak tertentu untuk mengekang masalah sosial ini.

Kesimpulannya, masalah abai, buang dan bunuh bayi ini perlu diperhalusi dan memerlukan penyelesaian jangka panjang dan pendek.

Pihak berkuasa, kerajaan  dan NGO sudah lakukan apa yang termampu untuk melindungi remaja hamil, bayi dengan penubuhan tempat perlindungan seperti Taman Seri Puteri, Asrama Bahagia, Baitul Ehsan, Dar Assaadah dan program Baby Hatch yang disediakan oleh Yayasan Orphancare.

Lanjutan kes-kes ini menggambarkan pembangunan sosial yang tidak seimbang atau selari dengan pembangunan teknologi-industri yang diidamkan oleh kerajaan untuk menuju Negara Revolusi Industri 4.0. Persoalannya, adakah kita bersedia?

Prof Madya Dr Khairul Hamimah Mohammad Jodi
Pensyarah Kanan Fakulti Pendidikan dan Sains Sosial
Open Universiti Malaysia (OUM)

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Refleksi dan rancang strategi

Menjadi kebiasaannya selepas sesuatu pertandingan, kita dapat melihat akan ada menang dan kalahnya. Selalunya yang menang akan tampak kegembiraannya dan terkadang terserlah ‘keangkuhannya’ juga.

Manakala yang belum menggapai kemenangan itu akan senyap seketika. Barangkali ia mengambil waktu untuk menerima hakikat dan muhasabah.

Begitulah yang sering terjadi dalam apa sahaja ‘lapangan perlawanan’ sebagaimana rakyat negeri Johor yang baharu sahaja menjalani pesta demokrasi melalui pilihan raya negeri.

Tidak terkecuali, berlaku juga tuding sana-sini, atas kegagalan yang terjadi. Segalanya memakan waktu untuk menerima keputusan dengan hati yang terbuka.

Arena politik negeri selatan tanah air, yang baharu saja berlangsung tidak berpihak kepada parti yang dimenangi pada Pilihan Raya Umum ke-14 lalu, memberi kesan kepada para penyokong dan pendukungnya di dalam negeri mahupun di serata lainnya.

Iklim politik yang tidak menentu sedikit sebanyak menyumbang kepada apa yang terjadi.

Dalam keadaan Covid-19 yang masih berlangsung, membuatkan rakyat tidak berani mengambil risiko, maka kuranglah peratusan rakyat keluar mengundi.

Keadaan parti-parti politik yang tidak sepakat menggunakan satu logo yang sama untuk melawan pihak yang disasarkan juga, menjadi faktor kegagalan itu.

Pada sisi yang lain, jelas menunjukkan rakyat seakan muak dengan permainan ahli politik yang begitu rakus inginkan kuasa walaupun fasa endemik belum diisytiharkan sepenuhnya.

Dengan cara itu sahaja, rakyat Johor seakan berasa puas menterjemahkan rasa yang mereka hadapi.

Seharusnya, kekalahan demi kekalahan yang terjadi memberikan pengajaran besar buat parti yang masih berusaha memperjuangkan kemenangannya untuk berkuasa.

Maka sedari kini, para penggerak parti perlu merancang strategi yang lebih berkesan untuk mendepani Pilihan Raya Umum ke-15 (PRU15) yang mengikut tempohnya sehingga 2023.

Pendidikan politik yang jelas harus diteruskan agar rakyat memahami segala agenda perjuangan yang dibawa oleh parti.

Sedari kini juga, jentera-jentera parti perlu dilatih dan dipergiatkan menyampaikan risalah-risalah, di samping memperkenalkan dengan logo parti yang mungkin agak asing bagi sesetengahnya.

Menyedarkan masyarakat betapa pentingnya memilih calon dari parti yang berpihak kepada rakyat serta tawaran-tawaran yang logik dan rasional.

Benar, segalanya ini belum terlambat. Mentaliti rakyat masih boleh disentuh dengan sebaiknya dengan mengetengahkan isu-isu yang hangat terjadi kebelakangan ini, apatah lagi yang sangat dekat di hati mereka.

Perjuangkan sentimen yang mendatangkan kembali pulangan yang berpihak kepada rakyat.

Namun, semua itu perlulah berstrategi dan berstruktur agar apa yang dilakukan bukanlah hanya bersifat sementara.

Perkukuhkan setiakawan dalam pakatan agar ia menjadi kuat dan mantap untuk meraih kemenangan, melawan parti yang kleptokrasi apalagi kluster mahkamah. Kesedaran itu perlu diteruskan tanpa henti.

Dan yang menjadi persoalannya, adakah politik tabur duit masih sempat dilakukan oleh parti yang menang? Teruskan berjuang mengembalikan Malaysia ke arah yang lebih baik menjelang PRU15.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…